description: Baltimaade suurim kasutajakogemuse disaini ettevõte Trinidad Consulting ja  tarkvaraarendaja Wiseman Interactive otsustasid ühineda.

title: Ühinesid Trinidad Consulting ja Wiseman Interactive

maintext:
Uue ettevõtte nimi on Trinidad Wiseman ning selle 2016. aasta käibeks prognoosivad osapooled üle 2,5 miljoni euro. Ettevõttel on kaks kontorit – Tallinnas, Tehnopoli tehnoloogialinnakus ning Rakveres.
Ühinenud ettevõtte tegevjuhi Ander Tenno sõnul on ühinemine loogiline samm tervikliku teenuse pakkumise suunas. «Oma algusaastatel võtsime vastu strateegilise otsuse, et arendusega me ei tegele, kuid järjest rohkem hakkas tunduma, et parim tulemus tuleb tihti siis, kui kogu ahel – analüüs, kasutajakogemuse disain ja tarkvaraarendus – on meie kontrolli all.»
Tenno sõnul võtab ettevõte suunaks just veebiarenduse – iseteeninduskeskkonnad, veebid-portaalid ning e-kommertsi lahendused. «Seda väga lihtsal põhjusel: kuna mitmed suured arendusmajad on meie head partnerid, siis nendega me konkureerida ei soovi, ei projektide ega tööjõu osas. Seetõttu ei hakka me tegelema arendusega Java või .NET tehnoloogiaplatvormil,» rääkis Tenno.
Ühinemisega tekkis rohkem kui 50 töötajaga ettevõte.
Ühinemise käigus eraldatakse Trinidad Consulting OÜst Atlassiani ja AppDynamicsi litsentsimüügi ning -nõustamisega tegelev üksus. Kõik ühinemisega seotud juriidilised tegevused viiakse lõpuni lähikuudel. Seni teenindatakse kliente tänaste juriidiliste isikute (Trinidad Consulting OÜ ja Wiseman Interactive OÜ) kaudu.
Trinidad Consulting on Baltimaade suurim kasutajakogemuse disaini ja ärianalüüsi ettevõte. Firma klientide hulka kuuluvad muuhulgas Tallink, City24, Elisa, Telia, Bigbank, erinevad arendusettevõtted, EL institutsioonid Sloveenias ja Iirimaal ning suuremad Eesti ministeeriumid ja muud riigiasutused. Trinidad Consulting on olnud Äripäeva Gasell juba viimased 4 aastat.
Trinidad Consulting viis hiljuti lõpuni rahvusvahelise riigihangete portaali Tenders Electronic Daily projekt ja võitis palju hankeid Eestis, Iirimaal ja Sloveenias. Olulise suunana nähakse tegevuse laiendamist välisturgudele.
Wiseman Interactive on 12 aastat tegutsenud veebi- ja tarkvararenduse ettevõte, kes on spetsialiseerunud moodsamatele tehnoloogiatele, sh Drupal, PHP, NodeJS, Angular, React, MongoDB jms. Ettevõtte pikaajaliste klientide hulka kuuluvad riigikantselei, välisministeerium, Tallinna ettevõtlusamet, Tartu linn, keskkonnaministeerium, Eesti Kunstimuuseum, Hooandja, Nordic Digital, PERH, Celsius Healthcare, maanteeamet ja EAS.


description: Füüsikud on loonud uue entroopiat kirjeldava kvantteoreemi, mis võimaldab erandina minna mööda termodünaamika teisest seadusest.

title: Füüsika põhiseadustest mööda minev teadusuuring näitab igiliikuri võimalusi

maintext:
Maailmas on füüsikaseadused teatavasti samamoodi murdmatud nagu surm ja maksud on vältimatud, ja füüsikaseadustest kõige vääramatumad on termodünaamika kolm seadust. Lihtsustatult ütleb termodünaamika teine seadus, et soojus ei saa iseenesest kanduda külmemalt kehalt kuumemale. Selle lihtsa piirangu tõttu ei ole meil võimalik saada tasuta energiat ega luua igiliikureid. Keerulisemas sõnastuses väidab seadus, et isoleeritud süsteemides toimuvad kõik protsessid alati entroopia (korrapäratuse) kasvu suunas.
Nüüd on grupp ameerika teadlasi loonud teoreetilise mudeli, mille järgi võib teatud erandlikes olukordades siiski olla võimalik seda seadust murda. Tõsi küll, mudel on piiratud vaid molekulaarse tasandiga, on veel väga uus ja teoreetiline, kuid see kitsendus kehtib selles füüsika valdkonnas paratamatult. Kes tahab tulemustega lähemalt tutvuda, saab seda teha ajakirjas Scientific Reports ilmunud uuringus.
Uus mudel põhineb niinimetatud H-teoreemil, mille kohaselt on kuuma ja külma aine segamise tulemuse midagi vahepealset. Selles väites tugineb H-teoreem molekulide liikumise statistilisele tõlgendusele. Kuna iga molekuli eraldi jälgida on praktiliselt võimatu, uurivad füüsikud neid selliste segude puhul enamasti neid kui gruppe ja hindavad nende käitumist statistiliste mudelite kaudu.
Uue lähenemise loonud USA Argonne’i riikliku labori teadlased võtsid segude kirjeldamiseks aga kasutusele hoopiski kvantmehaanika printsiibid. Vähemalt teoreetiliselt peaks nende loodud uus teoreem olema senisest täpsem. Mis aga veelgi huvitavam – teatud eriolukordades võib see aga lühiajaliselt entroopiat vähendada, kirjutas Popular Mechanics.
See ei ole esimene kord, mil teadlased väidavad, et on leidnud viisi, kuidas termodünaamika seadustega trikitada ja senised väited ei ole märkimisväärseid tulemusi andnud. Uus mudelgi on väga teoreetiline, kuid edu korral võib see füüsikaseadustes sohki tehes energiat säästa ja luua sootuks uusi võimalusi energiaga ümber käia.
«Kuigi termodünaamika teise seaduse murdmine toimub ainult väga väikeses mastaabis, võivad avastusel olla siiski kaugeleulatuvad tagajärjed. See annab meile Maxwelli deemoni praktiliseks realiseerimiseks vajaliku mehhanismi, mis võib omakorda võimaldada igiliikuri loomist,» ütles uuringut juhtinud Valeri Vinokur.

fasttext_language: et


description: Mitte just oma parimat aastat  üle elav Lõuna-Korea tehnoloogiahiid Samsung ostis 8 miljardi dollari eest Connecticuti utoelektroonika tootja Harman Internationali ja astus selle sammuga ühendatud autode tehnoloogia turule sisenemiseks.

title: Samsung astus megainvesteeringuga sammu tulevikuautode turule

maintext:
Samsungi jaoks on tegemist aga veel ühe olulise rekordiga – kunagi varem pole see ettevõte teinud nii suurt investeringut koduriigist väljapoole. Ettevõte ise selgitas otsust väjendiga «streteegiline prioriteet,» teatab BBC.
«Tulevikuautot vormib nutikas tehnoloogia ja ühenduvus täpselt samamoodi, nagu on nuputelefonist saanud kümne aastaga keerukas nutiseade,» kommenteeris ostu Samsungi juht Young Sohn.
Harmani tooteid kasutab hetkel ligi 30 miljonit autot. Ettevõtte senine juht Dinesh Paliwal jätkab oma ametikohal ning ostmine loodetakse lõpule viia 2017. aasta suvel.
Samsung teenib suurema osa oma tuludest nutitelefonide ärist, mida tabas sel aastal suur tagasilöök, kui globaalselt turult tuli tagasi kutsuda 2,5 miljonit uue nutitelefoni Note 7 seadet, millel esines ülekuumeneva aku probleem. Nädala eest puhkes skandaal ka USA-s, kus kutsuti tagasi miljoneid purunevaid pesumasinaid.
Möödunud aastal lõi Samsung äriüksuse, mille põhifookuses on autode elektroonika ning mis investeeris hiljuti Hiina autotootjasse BYD.


authors:
Aivar Pau
Mihkel Maripuu Pm Scanpix Baltics

description: Loodava valitsuse maksumuudatuste soov on mõistetav, kuid selle realiseerimisega tuleb olla väga ettevaatlik, leiab Eesti edukaima start-up-ettevõte ZeroTurnaround juht ning mullune aasta ettevõtja tiitli omanik Jevgeni Kabanov.

title: Kabanov uuele valitsusele: olge maksumuudatustega ettevaatlikud

maintext:
«Minu kõige suurem murepunkt seoses plaanitavate muudatustega on see, et ei hakataks liiga suuri muudatusi tegema liiga kiiresti – see oleks väga valus. Eesti kogu maksukoormus on väga kõrge. Käibemaks, aktsiisid – kaudsed maksud on väga kõrged. Kui neile lisada ka tulu- ja sotsiaalmaks, siis on kõrged ka palgamaksed,» ütles Jevgeni Kabanov Postimehele.
Kabanovi sõnul mõistab ta täiesti, et muudatusi on vaja teha ning ei tema ega nähtavasti teised ettevõtjad pole vastu sellele, et natuke raha ümber jagada.
«Me kõik tahame, et Eesti majandus kasvaks ja et ettevõtete elu ei läheks liiga raskeks. Ma ei saa öelda, et olen konkreetsete muudatuste poolt või vastu, ma loodan, et uus valitsus on ettevaatlik ja muudatused oleksid tasakaalus ning aeglased,» sõnas ta. «Ma loodan, et need on tasakaalus teiste muudatustega, ning kokkuvõttes maksukoormus ei suurene.»
Kabanovi sõnul on Eesti kuus aastat tulumaksu langetanud ja see on olnud päris suur muutus. Kui me teeme nüüd pöörde vastupidises suunas, siis sooviks ta, et ka see võtaks aega kuus kuni kaheksa aastat ja muudatused ei toimuks sõna otseses mõttes homme.
«Meie kõik arendajad on Eestis ja igast väljamakstud eurost läheb ligi 45 protsenti riigile. Maksud on kõrged ja loodan, et olukord palju halvemaks ei lähe,» lisas ta.
ZeroTurnaround on üks neist IT-ettevõtetest, mis on pidanud töötajaid tooma ka välismaalt. Praegu on kogu nende arendusmeeskond komplekteeritud.
Eri andmetel on valitsus kaalunud nii tulumaksu taastõstmist 26 protsendile kui astmelise tulumaksuvaba miinimumi kehtestamist viisil, kus 1200- ja enama brutopalga saajale tulumaksuvaba miinimumi enam ei eksisteeriks. Viimane tähendaks ligi 2,5-protsendist palgalangust kõigile, kelle palk on 1200 eurot ja enam.
ZeroTurnaroundis töötab ligi 170 inimest, asutatud on ettevõte aastal 2007 ning kaasatud on 15 miljoni euro ulatuses riskikapitali.


description: Suhtlemisprogrammi Skype vaevavad sarnaselt möödunud reedega ka täna pärastlõuna kõikjal maailmas toimimisprobleemid.

title: Skype on taas maas

maintext:
Skype'i probleemid ilmnevad juba tegumiribal / Kuvatõmmis
Kasutajate raportid probleemide kohta Aasiast, Euroopast ja Ameerikast muutusid massilisemaks alates reede pärastlõunast. Eesti aja järgi reede õhtupoolikul tunnistas probleemi ka Skype ise, kes teatas, et kasutajatel esineb probleeme tekstisõnumite kohale jõudmisega. Toona lahendati probleem keskööks.
Probleemid said jälle alguse täna kella 14 paiku Eesti aja järgi. Peagi tunnistas taas probleemi ka Skype ning probleemile asuti lahendust otsima.
Kasutajatele näidatakse tegumiribal, et nad ei ole sisse logitud, ning sõnumid ei jõua kuidagi adressaatideni.


description: Pea kõik maailma riigid on praegu pead murdmas Uberi-sarnaste sõidujagamisplatvormide sobitamisega oma seadustesse, kuid maailmas on märke juba järgmise põlvkonna lahendustest, kus on kadunud sisuliselt igasugune tsentraliseeritud vahenduskorraldus.

title: Tõeline sõidujagamine on Eestisse alles jõudmas

maintext:
Kõige enam räägivad ka Eesti taksojuhid sellest, et veel sel aastal on siia jõudmas tehnoloogiahiiu Google’i sõidujagamislahendus, mis põhineb vägagi kasutataval rakendusel Waze.
Google’il on läbi oma äppide ja Androidi mobiiliplatvormi nimelt vägagi palju informatsiooni selle kohta, kuidas, mis aegadel ja mis sõiduvahenditega liiguvad iga päev inimesed tööle ja koju. Selliste suurandmete analüüsi tulemusel viiakse kokku rutiinselt oma autoga igapäevased sõite tegevad inimesed ja need, kes praegu kasutavad samal teekonnal ja samadel aegadel näiteks ühistransporti.
Eelinfo kohaselt jäävad juhid ka edaspidi kasutama oma praegust Waze’i rakendust, sõitasoovijad peaksid endale alla laadima ka Waze Ride nimelise äpi. Teenus on kuuldavasti kitsas ringkonnas kasutusel juba Iisraelis.
Google on seni hoidunud igasugustest kommentaaridest selles osas, millal teenus peaks üleilmselt laienema asuma ja kui suur saab olema kilomeetrihind. USAs on miilihinnaks pakutud näiteks 0,5 dollarit.
Puuduvad kindlad hinnad, maksevahendid, nõuded autodele ja vahendustasud
Veelgi pikema sammu tulevikku on värskelt astunud aga rakendus nimega Cell 411, mis on juba praegu allalaaditav ka Eestis. Tegemist on originaalis äpiga, kus inimesed saavad enda ümber luua lähikondsetest kommuuni ja ühe nupuvajutusega teada anda, kui nad peaksid hätta sattuma.
Oktoobri lõpus teatasid rakenduse loojad aga, et on teenust laiendanud selles osas, et igaüks võib äpi kaudu asuda pakkuma sõite ja avaldama sõidusoove. Kusjuures puuduvad igasugused erilised nõuded autode olukorrale ja juhtide taustale, kindlaks määratud hinnad ja vahendustasud puuduvad, mingisuguseid arveid keegi kellelegi ei esita.
Igaüks võib selle lahenduse puhul ise teise poolega kokku leppida, millal, mis hinna eest ja mis suunas koos sõita soovitakse. Äpis saab valida ka just endale sobiva maksevahendi: sularaha, krediitkaardi ja isegi bitcoin'id.
Eesti riigikogus on praegu menetluses ühistranspordiseaduse muutmise eelnõu, millega üritatakse seadustada sõidujagamisteenuseid ja määrata neile seejuures mitu kohustust info liigutamisel riigiga. Eelnõu on läbinud esimese lugemise ja on nüüd aktiivses menetluses majanduskomisjonis.
Allikad: Cell 411, Clean Technica, CNBC


description: Hiljuti avaldatud uuringu tulemused kinnitavad, et Chicxulub'i keskringiga kraater on ainus hästi säilinud hiigelkraater Maal.

title: Dinosaurused tapnud meteoriit tõstis üles Everestist kõrgema mäe

maintext:
Chicxulubi kraatri säilimisele aitas kahtlemata kaasa tema kokkupõrkejärgne kiire veega täitumine. Hea säilimine tegi selle aga ka uudishimulikele geoloogidele erakordselt raskesti ligipääsetavaks, kirjutab Science.
Selleks, et pääseda uurimistööks kasutatavate puuridega oluliste keskkerke vallideni, pidid teadlased veetma kuid Mehhiko lahel ujuvplatvormidel ning tegema oma puurimised 670 meetri sügavusel merepõhjas. Sellised puurimised on maismaal levinud uurimismeetod, kuid merel ei olnud seda varem ette võetud. Saadavad andmed on aga maateaduste jaoks kullast kallimad.
Kui esimesed suuresti settekivimitest koosnevad kihid võimaldasid teadlastel hinnata, kuidas elu kataklüsmilise kokkupõrke järel piirkonda naasis, siis mida sügavamale jõuti, seda enam hakkas puursüdamikes ilmnema graniiti ja kokkupõrkel tekkinud segukivi bretšat. Mida suuremaks muutus graniidi osakaal proovides, seda raskemaks muutus ka puurimine ise. 30 meetri sügavusel merepõhjast ja 700 meetri sügavusel veepinnast jõutigi paksu graniidist koosneva keskkerke vallini, millesse suudeti puurida veel teist sama palju.
Miks aga selline teadustöö ette võtta?
Tänu Sean Gulicki ja Joanna Morgani juhitud grupi tööle saime me esmakordselt kinnituse sellest, kuidas hiiglaslikud kraatrid tekivad. Teist nii suurt kraatrit Maal ei leidu, kuid teistel Päikesesüsteemi planeetidel on neid rohkelt. NASA piltide järgi võib öelda, et samalaadsed kraatrid on olemas ka näiteks Kuul, kuid neile iseloomuliku keskringi teke on jäänud mõistatuseks.
Nimelt ümbritseb meteoriidikraatreid tavaliselt ümbritsevast pinnast kõrgem ümar vall, mis koosneb kokkupõrkel «august» välja paisatud kivimaterjalist. Hiiglaslikel kraatritel on selliseid aga mitu – on tavaline ringvall, aga selle sees veel ka teine mõnevõrra väiksem keskring, mille teke oli aga seniajani teadlastele mõistatuseks.
Puurimise tulemusel suudetigi selle tekke mehhanism kindlaks teha. Nimelt näitasid puuritud proovid, et vallis on nooremad kivimikihid mattunud vanemate alla, mis on geoloogias erakordselt ebatavaline. Selle tõendi põhjal kinnitavad teadlased, et vallid pidi tekkima järgnevalt: ülitugev kokkupõrge tekitas kõigepealt lühiajaliselt kuni 10 kilomeetrit kõrge «torni», mis lagunedes ühtlaselt ringikujuliselt laiali vajus ja valli moodustas. Pärast kraatri teket täitus see kiiresti vee ja meresetetega, mis sulgesid selle igaveseks erosiooni ja muude potentsiaalselt kahjustavate mõjude eest.
Animatsioon: Wikipedia Commons
Uuring ilmus ajakirjas Science.


description: Sotsiaalvõrgustik Facebook tunnistas möödapanekut oma arvutustes, mis näitavad klientidele nende reklaamide ja postituste lugejaskonna numbreid.

title: Facebook tunnistas kliendihaarde arvutamisel ränka möödapanekut

maintext:
Ühel mõõdiku puhul võib seeläbi tegelik postituste nägijate tegelik hulk väheneda klientidele näidatuga võrreldes koguni 55 protsenti. Kõigest mõne kuu eest teatas Facebook, et vaatas üle videovaatajate hulga mõõdiku, teatab portaal recode.
Juhtumi avalikustamine on kütnud üles arutelud selle üle, kuivõrd saavad reklaamiandjad ja postitajad usaldada maailma ühte mõjuvõimsamat tegijat digitaalmeedia maailmas.
Facebook ise kinnitab, et kummalgi juhul ei mõjuta vead mõõdikutes tulemusi, mille eest reklaamiandjad on võrgustikule maksnud. «Kui andsite Facebookile raha kindla hulga klikkide või näitamiste eest, siis Facebook teile need ka andis,» kinnitas Facebooki reklaamijuht Carolyn Everson.
Kõige suurem muudatus puudutab nüüd mõõdikut, mis näitab, kui palju võis nädala või kuu jooksul inimesi postitusi näha – need võivad nüüd väheneda 33-55 protsenti. Päevapõhise mõõtmise täpsusega on Facebooki kinnitusel kõik olnud korras.
Eversoni sõnul põhjustasid möödapaneku vead arvutustes, mitte metoodikas endas.


description: Ettevõtluskõrgkooli Mainor tegevjuht Kristjan Oad ütles tänases Postimehes kajastatud Uberi legaliseerimise juhtumit kommenteerides, et õigusloome peab muutuma märgatavalt operatiivsemaks.

title: Ettevõtlusekspert Uberi juhtumist: majandus liigub õigusloomelt eest ära

maintext:
«Uberi lobitööl on mõru maitse juures, aga kui suures plaanis jääb aegunud seadusandlus uutele ärimudelitele jalgu, siis on Eesti riigil võimalus teha kiire ja õiglase lahendusega maailmas ajalugu,» ütles Kristjan Oad.
«Majandus liigub eest ära, kui õigusloome kujundamine võtab kümme aastat aega. Me peaks maailmale näitama, et riik on operatiivne ning suudab kiirelt luua selliseid regulatiivseid lahendusi, mis sobivad muutuva majandusega,» lisas Oad.
Ta märkis, et kui on näha, et seadusandlus takistab uusi ärimudeleid, siis kaob ühiskonnal motivatsioon neid leida.
«See ei tähenda lobile allumist ja paragrahvi müümist. Riigi üks põhifunktsioon on mängureeglite kehtestamine ning siin on mõistlik konservatiivsus õigustatud. Aga konservatiivsusel ja stagneerumisel on vahe. Kui erasektor loob uue ärimudeli, siis peab riik nägema suurt pilti ja disainima sobiva regulatsiooni, mis kaitseb ka nõrgemate osapoolte huvisid. Arvestades jagamismajanduse kõlapinda maailmas, peaksime praegu väga aktiivselt lahendust otsima,» rääkis Oad.
Kristjan Oadi sõnul on ärimudeli innovatsioon Eesti jaoks üks tähtsamaid innovatsiooni liike. «Ressursimahukas tooteinnovatsioon ei pruugi meie ettevõtetele jõukohane olla, seega peame seda enam väärtustama ärimudeli innovatsiooni
“Kui Eesti ütleb põhimõtteliselt Uberile või Airbnb-le «ei» ja vaidleb selle üle aastaid, siis otseselt midagi hullu ei juhtu, aga kaotsi läheb hea võimalus. Meil on võimalus olla maailmas esimesed, kes suudavad riigi tasemel kujundada jagamismajanduse jaoks sobilikud õiguslikud lahendused. Tehnoloogiliselt Eesti juba on esirinnas, me võiks seda olla ka õigusruumi arenemisvõimelt,» lisas ta.
Postimees kirjutas täna, kuidas Uberil õnnestus Eesti riigikogu menetlusse suunata enda tellimusel kirjutatud ühistranspordiseaduse eelnõu, mis hiljaks jäänud kooskõlastusringidel sõelpõhjaks tulistati.


description: Kujutage ette, kui saaksite panna ette spetsiaalsed prillid ja näha, kuidas näeb meie öötaevas välja röntgenkiirte lainepikkusel.

title: Vaata, millised öötaeva värvid jäävad inimsilmal nägemata

maintext:
Kahjuks ei ole selliseid prille olemas, samamoodi nagu ei ole olemas ka gammakiiri meile nähtavaks ja mõistetavaks valguseks muundavaid. Kuniks neid veel ei eksisteeri, on parim asendus Austraalia astronoomide veebileht GLEAMoscope, mis näitab Linnuteed erinevates elektromagnetilise kiirguse spektrites.
GLEAMoscope teeb täpselt seda, mida meie ette kujutatud prillidki – ta teeb meile nähtavaks need Universumi värvidemängud, mida me oma tavapärase nähtava valguse spektris mitte näha ei saa. Nähtav valgus on ju teatavasti vaid üks väike osa kogu elektromagnetlainete spektrist.
GLEAMoscope’iga saab tutvuda siin. Kuvatava kiirguse tüüpi saab vahetada üleval paremal asuva lülitiga. Kiirgustüübid ülevalt alla on: gammakiirgus, röntgenkiirgus, nähtav valgus, infrapuna, mikrolained ja raadiolained.
Vaata GLEAMoscope'i kosmosepilte siin.


authors:
Riin Aljas
Jason Lee Reuters

description: Iga kaheteiskümnenda kliendi tagasilükkamine toob kõrgema tasu.

title: Paradoks: klientide vältimine toob taksodele kasumid


description: Euroopa kultuuri hällina tuntud Vahemeremaad võivad oma meeldiva kliima kaotada kiiremini kui seni arvati. Seda eeldusel, et kasvuhoonegaaside õhkupaiskamises ei saavutata seninägematuid edusamme.

title: Kainestav hoiatus: kliimamuutuste tõttu võib

maintext:
Sellise karmi hoiatusega tulid ühes maailma juhtivas teadusajakirjas Science hiljuti välja prantsuse klimatoloog Joel Guiot ja sakslane Wolfgang Cramer. Konkreetsemalt uuriti kliimamuutuse mõju kahele piirkonna keskusele - Lissabonile ja Sevillale. Sellise stsenaariumi täideminemisel võivad need piirkonnad vähem kui 100 aasta möödudes näha välja nagu tänapäeva Maroko.
«Vaid kahe kraadine soojenemine tähendaks Vahemere ääres selliseid taimkatte muudatusi, millelaadseid pole nähtud vähemalt viimase 10 000 aasta jooksul,» ütles Guiot Inside Climate News’ile.
Teadlaste väide põhineb põhjalikul uurimistööl, kus nad uurisid viimase 100 sajandi jooksul järvede põhja settinud õietolmu.
«Vahemere-äärne lääne tsivilisatsioon tekkis ja arenes selle aja jooksul ja kui me ei suuda väga kiiresti vähendada emissioone, siis riskime täiesti uude kliimareaalsusesse jõudmisega,» kommenteeris uuringu tulemusi USA klimatoloog Stephen Jackson.
Ajakirjas Nature tõid teadlased välja, et uus kliimareaalsus tooks endaga kaasas taimkatte ja ökosüsteemide nihkumise põhja poole ja seni madalatel kõrgustel olevate metsade taandumise kõrgmäestike jahedamatesse piirkondadesse. Lõpptulemusena nähakse aga suurte Lõuna-Euroopa maa-alade täielikku kõrbestumist.
Tuhandeid aastaid stabiilsetes kliimatingimustes arenenud kultuuridele esitab uus kliimareaalsus mõistagi olemusliku väljakutse.
Uuringu esimese autori Joel Guiot’ sõnul tähendaks järk-järguline kõrbestumine tõenäoselt metsatulekahjude sagenemist, ekstreemsetest kuumalainetest ja põuast tingitud ikaldusi, mis viiksid lõpuks ka poliitilise kriisi ja kodusõjani. Heaks näiteks on nende sõnul praegu Süürias toimuv.


authors:
Riin Aljas
Teadustoimetuse Juhataja
Leonhard Foeger Reuters

description: 14-aastane tüdruk võitis veidi enne surma õiguse oma keha kürogeeniliselt külmutada, otsusele seisis vastu tema isa.

title: Surmavat vähki põdev tüdruk võitis õiguse end külmutada

maintext:
Kürogeeniline külmutamine tähendab lihtsustatult öeldes äärmusliku külmaga (-196 kraadi) külmutamist. Sõna tuleb kreeka keelest sõnast kyros, mis tähendab külma. Asja idee on inimesed siis taas ellu äratada, kui nende haigusele sobiv ravi leitakse. Tehnoloogia põhineb tõsiasjal, et ehkki inimese süda enam ei tuksu, on osa tema ajust siiski veel võimeline töötama ning lihtsustatult öeldes suudetakse kürogeenika abil see võime säilitada. Külmutatud inimese keha puhastatakse veest ning selle asemel täidetakse see teatud kemikaalidega, et organeid ja kudesid ekstreemse külma eest kaitsta. Lõpuks asetatakse keha vedellämmastikuga täidetud paaki.
Tüdruk sooviski külmutamist, lootes, et tulevikus leitakse tema haiguse vastu ravi. Asi jõudis aga kohtusse, sest ehkki tüdruku ema oli selle otsuse poolt, seisis tema isa lapse külmutamisele tugevalt vastu. «Isegi kui ta suudetaks ellu äratada, siis ei pruugi ühtki tema sugulast enam elus olla ja ta ei pruugi oma eelnevat elu mäletada. Lisaks sellele on ta üksi, 14-aastasena Ameerikas,» vahendas New Scientist isa poolt ülemkohtule jagatud põhjendusi. Praegu Euroopas kürogeenilist külmutamist ei tehta, mistõttu oli Londonis elava tüdruku jaoks USA nende ainus valik. Kohus otsustas aga õiguse lasta emal tütar külmutada, sest see austas tüdruku soove, enne seda käis kohtunik ka last haiglas vaatamas. Tüdruk suri oktoobris ning kohe pärast tema surma viidi keha külmutamisele.
Praegu on end külmutada lasknud mitmekümneid inimesi, üles pole aga äratatud kedagi.
Vaata külmutamise kohta rohkem siit:


authors:
Aivar Pau
Youtube Ekraanitõmmis Videost

description: Järgmisel aastal Tallinna Tehnikaülikoolis osaks saava IT Kolledži esisel süttisid eile pärast ühinemisleppe allkirjastamist selle vastaste paigutatud leinaküünlad.

title: Video: hääbuva IT Kolledži esisel süttisid leinaküünlad

maintext:
Tudengite meeleolu demonstreerimiseks kogunes kümmekond kolledži tudengit ja vilistlast sama päeva õhtul õppehoone ette. Ettevõtmise eesmärgiks oli juhtida tähelepanu sellele, kuidas kahe kooli ühinemiseni jõuti, ütles üks meelsusavalduse organiseerijast Kairo Koik.
«IT Kolledži üliõpilased ja õppejõud on ühinemisele vastu. Kõige rohkem kardetakse kõrgel tasemel rakendusliku kõrgkooli lahustumist akadeemilises Tallinna Tehnikaülikoolis,» märkis ta.
Oma vastumeele väljendamiseks on loodud ka petitsioon «IT Kolledži iseseisvuse poolt», millele koguti üle 600 allkirja. TTÜ rektor Jaak Aaviksoo on aga öelnud, et TTÜ-ga liitumise vastu allkirja andnud IT Kolledži tudengite töötajate arvamust võetakse arvesse.
«Kahjuks pole tänaseni teada, kuidas antud hääli arvestati. Peale kolmekuulist pausi toimus 10. novembril HITSA Nõukogu korraline koosolek, kus peamise teemana arutleti TTÜ ja IT Kolledži ühinemislepingut. Toimunud koosolekul võeti vastu otsus ühinemisega nõustuda,» tõdes Koik.
IT Kolledži päevases, õhtuses ja kaugõppes õpib üle 1040 õppuri, kellest enam kui 330 alustas õpinguid selle õppeaasta sügissemestril. IT Kolledžist on tööjõuturule suundunud üle 880 IT spetsialisti.


authors:
Erki Oras
Digitarga Kaasautor

description: Sel sügisel avalikustas Apple oma järjekordse iPhone’i uusversiooni, mis on üheksa aasta jooksul juba üheksas. "Nagu Apple’i tegevjuht ja esindusfiguur Tim Cooke väitis, on tegu taas kõige parema iPhone’iga mis eales tehtud ning mina kipun temaga nõustuma," kirjutab testija Erki Oras sinu moodi tehnoloogiaportaalis Digitark.

title: Läbi proovitud: kas suurus on oluline ehk iPhone 7 vs 7 Plus

maintext:
Tänaseks päevaks olen kasutanud juba viite erinevat iPhone’i mudelit ning suure tõenäosusega saab iPhone 7 Plus olema selles nimekirjas kuues. Vahetades välja minu tubli iPhone 6S-i.
Vaata ka Digitarga saatelõiku uuest iPhone'ist:
Niisiis maandusid ühel heal päeval minu kätte nii iPhone 7 kui ka selle suurem vend iPhone 7 Plus - mõlemad soliidsetes mustades karpides. Karpe avades selgus, et mõlemad mudelid on Apple’i hooaja popimat värvi - Jet Black.
Saan aru, miks seda süsimustaks nimetatakse, kuid mina isiklikult kutsuks seda pigem klaveri- ehk piaanomustaks tänu selle kõrgläikelisele pinnale. Olin küll varem lugenud uuest värvitoonist ning isegi sellest, et see kole kergesti kriimustuma kipub. Seepärast omasin teatavat eelarvamust sedavõrd ebapraktilise viimistluse kohta.
Telefone karbist väljavõttes aga mõistsin Apple’i disainerite ideed selle värvivaliku taga. Väljalülitatud ekraani puhul on telefoni mõlemad küljed äravahetamiseni sarnaselt mustad ja läikivad, mis annab telefonile kirjeldamatult elegantse välimuse.
Kuigi kipun isiklikult eelistama suurema ekraaniga telefone, siis ometi istus mulle suurepäraselt kätte ka väiksem iPhone 7. Vaieldamatult on kompaktsemat telefoni käsitleda mugavam, eriti veel ühe käega. Samuti sobis väiksem nutifon paremini pihku. Samas aga tundus suurem telefon olevat kiirem. Mitte küll märkimisväärselt, kuid siiski tuntavalt. Võibolla isegi mitte niivõrd kiirem, vaid sujuvam. Mis mõistagi ei tähenda, et nagu oleks iPhone 7 kuidagi vähesujuv või aeglane, kaugel sellest.
Uus iPhone 7 Plus on kahe kaameraga. / Apple
Ilmselt kõige suuremat avalikkuse vastukaja on tekitanud Apple’i otsus ära kaotada kõrvaklapisisend. Isiklikult pean seda igati õigeks sammuks, kuigi siin võib oma rolli mängida ka see, et olen juba eelnevalt üle kolinud juhtmevabadele klappidele. Ometi ei peaks ka juhtmega klapiomanikud nurisema, sest uute telefonidega peaks kaasa tulema adapter, mis ka juhtmega kõrvaklapid probleemivabalt telefoniga ühendab.
Loe Erki Orase täispikka arvustust kahest uuest iPhone'i mudelist Digitargast!
Võrdle erinevaid iPhone'i mudeleid e-poes


description: Kui James Webbi kosmoseteleskoop 2019. aastal orbiidile saadetakse, saab inimkonnal taevas olema kaks silma, millega maailmaruumi avarusi avastada. Kaks silma annab aga kolm mõõdet.

title: Uus kosmoseteleskoop toob 3D-pildid Päikesesüsteemist

maintext:
«3D-pildid ei ole varem võimalikud olnud, kuna meil ei ole kunagi varem olnud orbiidil samaaegselt kaks sellise lahutusvõimega teleskoopi,» ütles Baltimore’is asuva Komoseteleskoopide Instituudi teadur Joel Green New Scientistile.
Teine, juba praegu universumit seirav kosmosepikksilm, on mõistagi juba 26 aastat töötanud Hubble’i kosmoseteleskoop, mis lülitatakse aga välja alles 2021. aastal. Nii tekibki kaheks aastaks esmakordne «kahe silma võimalus».
3D-pildid saavad võimalikuks tänu kahe uurimisjaama positsioonile orbiidil. Nimelt asub Hubble Maa lähisorbiidil, kuid James Webbi teleskoop saadetakse temast hoopis teisele poole Maad, millele on praegu nimeks antud L2. Niiviisi jääb nende vahele poolteist miljonit kilomeetrit, ehk piisav vahemaa, et tabada pildil juba inimsilmale tajutav sügavus.
Lisaks üldisele efektsusele ja kosmoseteaduse populariseerimisele võimaldavad 3D-pildid teadlastel saada täpsemaid hinnanguid Päikesesüsteemi planeetidest.


authors:
Riin Aljas
Teadustoimetuse Juhataja
Foto
John Stillwell Pa Wire Pa Images

description: Dementsuse vähenemist on täheldatud nii USAs, Suurbritannias kui ka Euroopas tervikuna.

title: Uuring: dementsus hakkab maailmas hoopiski vähenema

maintext:
2000. kuni 2012. aasta andmete analüüs näitas, et kaheteist aasta jooksul on dementsus üle 65-aastaste ameeriklaste hulgas kukkunud 11,6 protsendilt 8,8 protsendile. Analüüs põhines 21 057 inimese andmetel ning tulemused avaldati ajakirjas JAMA Internal Medicine.
Kõige tõenäolisemalt on languse taga inimeste haridustaseme tõus, mis suudab aju haiguse eest kaitsta.
«Meie tulemused on järjekordne tõend selle kohta, et dementsuse riski vähenemine on tegelik ning haiguse leviku prognoos ei pruugi olla nii hull, kui varem kardetud,» rääkis uuringu juhtivautor, Michigani Ülikooli professor Kenneth Langa BBC-le.
Et haiguse vastu ravi puudub, on haigust põdevate inimese osakaalu vähenemine oluline edusamm. Haridustaseme mõju näitab seos, et aastatel 2000 – 2012 pikenes keskmine koolisveedetud aastate arv vanurite hulgas 11,8 aastalt 12,7 aastani. Lisaks sellele usuvad teadlased aga, et rolli võib mängida ka parem ligipääs ravimitele ning suitsetamise vähenemine.
Ehkki haiguse vähenemine on positiivne märk, põhjustab dementsus lähitulevikus suuri probleeme, sest vanade inimeste arv hakkab lähiajal muudkui suurenema.


authors:
Aivar Pau
Jason Lee Reuters

description: Mainekal finantstehnoloogiaettevõtete konkursil Fintech 100 tegid tänavu puhta töö Hiina ettevõtted, ühtki Eesti ettevõtet maailma parimate ja innovaatilisimate hulka ei valitud.

title: Eesti ettevõtted jäid maailma fintech-firmade paremikust välja

maintext:
Ärikonsultatsiooniettevõtte KPMG ja riskikapitalifondi H2 Ventures konkurss Fintech 100 reastab 50 end äriliselt tõestanud ning 50 uuemat finantstehnoloogia ettevõtet, mis paistavad silma uudsete ärimudelite poolest ning mil on potentsiaali kogu finantssektori mõjutamiseks. Mullu mahtus parimate hulka ka Eesti firma Transferwise.
Tänavusel konkursil osalesid ettevõtted 23 riigist, kuid Hiina esiletõus on vääramatu. Kui kolme aasta eest oli end tõestanud ettevõtete edetabelis üks Hiina ettevõte, siis tänavuses edetabelis oli TOP 5 seas neli Hiina ettevõtet. Võitjaks osutus Hangzhous tegutsev sõltumatu makseplatvormi Alipay looja Ant Financial.
Edetabelisse jõudnud ettevõtteist tegutseb enim moel või teisel laenamise ja krediiditeenuste valdkonnas. Uute trendidena on näha aga kindlustussektoris tegutsevate tehnoloogiaettevõtete esiletõusu.
«Finantstehnoloogia areneb kiiresti ja konkurents on muutunud globaalseks, 100 parima hulgas on ettevõtteid Iisraelist Filipiinideni,» rõhutas KPMG Baltics nõustamisteenuste juht Hanno Lindpere. «Tähelepanuväärne on, et tänavuse esisaja ettevõtteist kolmveerand on nii-öelda raputajad, kelle tehnoloogia ei arenda olemasolevaid ärimudeleid, vaid võib muuta viisi kuidas sektoris äri tehakse.»
Fintech 100 edetabeli koostab rahvusvaheline žürii, mis lähtub 50 ettevõtte reastamisel neljast kriteeriumist: ettevõtte kogutud kapitali hulgast, kapitali kaasamise kiirusest, geograafilisest asukohast ja mõjust finantssektori turuosalistele. Samuti annab žürii subjektiivse hinnangu toote, klienditeeninduse, kliendikogemuse ja ärimudeli innovatsioonile.
Uute fintech-ettevõtete, tõusvate tähtede edetabeli koostamisel mängib rolli nn X-faktor, kuna žürii otsib peamiselt «avastamata» idufirmasid. Žürii otsib tulevikutegijaid, värskete, revolutsiooniliste ideede ja finantssektori lahendustega ettevõtteid üle maailma.


authors:
Riin Aljas
Teadustoimetuse Juhataja
Foto
Kuvatõmmis Videost

description: Kui esmapilgul võib tunduda, et nanomaterjalidest saabki vaid kasu, võivad head omadused muuta need elusloodusele samas ka ohtlikuks, märkis keemilise ja bioloogilise füüsika instituudi nooremteadur Katre Juganson.

title: Kolme minuti teadusvideo: nanomaterjalide nähtamatu oht

maintext:
Nanosuuruses materjale püütakse rakendada eeskätt seetõttu, et võrreldes samas koguses tavasuuruses osakestega on nende pinnal rohkem aatomeid, mis saavad osaleda reaktsioonides. Lisaks võivad neis esineda väikestest mõõtmetest tingitud kvantefektid. Kuid samad omadused, mis muudavad need nii tõhusateks, võivad muuta need ohtlikuks, vahendas Jugansoni sõnumit ERR-i teadusportaal Novaator.
Kõik keskkonnas leiduvad ained jõuavad läbi toiduahela aga ka inimeste toidulauale. Lisaks satuvad kõik tooted mingil kujul keskkonda, kus võivad vabaneda nendes leiduvad nanomaterjalid.
Vaata rohkem videost.
«Teadus 3 minutiga» on saatesari, mis koondab eneses Eesti teaduste akadeemia poolt teistkordselt korraldatud kolme minuti loengute konkursi võiduloenguid. Saatesarja on tootnud Eesti rahvusringhääling. Projekti toetas TeaMe+ ja Euroopa Liidu Regionaalarengu fond.


description: Värskes uurimuses leiavad evolutsioonipsühholoogid, et vastupidiselt levinud stereotüüpidele väärtustatakse partnerites heldust rohkem kui rikkust.

title: Uuring: heldus trumpab partneri valikul jõukuse

maintext:
Sellisest avastusest kirjutab täna ERR teadusportaal Novaator.
Inimeste hingeelu ja eelistuste paremaks mõistmiseks värbasid teadlased pea 800 vabatahtlikku ja lasksid neil mängida kergel muudetud reeglitega diktaatori mängu. See on klassikaline antropoloogia eksperiment, mis võimaldab hinnata inimeste kalduvust prosotsiaalsele käitumisele. Diktaatori rolli täitvatele osalistele antakse kindel rahasumma, millest võivad nad oma partnerile anda nii palju, kui nad ise soovivad. Saajad peavad seevastu vastu võtma iga pakkumise. Sõltuvalt mängu eripäradest võivad otsused mõju avaldada diktaatorite enda tulevikule.
Loe mängu tulemustest ja selle tähendusest inimeste partnerivalikus lähemalt ERR Novaatorist.


description: Laborikatsed näitavad, et kulleste toitumiseelistused sõltuvad temperatuurist - mida enam esineb kliimamuutustega seostatavaid kuumalaineid, seda rohkem hakkavad nad vaatama taimetoidu poole.

title: Kuidas konnakullesed kliimamuutuse pärast taimetoitlasteks hakkavad

maintext:
Lisaks üldisele globaalse temperatuuri soojenemisele kaasneb kliimamuutustega ka ekstreemsete ilmanähtuste sagenemine, mis paneb paljud organismid senisest palju tugevama keskkonnasurve alla. Niigi üheks maailma kõige ohustatumaks loomade grupiks peetavatele kahepaiksetele mõjub see tugevamalt kui teistele, selgub Lissaboni ja Uppsala Ülikoolide teadlaste uuringust.
Kahepaiksed on kliimamuutustele teistest haavatavamad nende omapärase eluviisi pärast, mis algab teatavasti kullestena veekeskkonnas ja jätkub poolveelise eluviisiga, tihti maa peal.
Kahepaiksete kliimareaktsiooni kindlaks tegemiseks korraldasid teadlased laborieksperimendi, kus hoidsid nende kulleseid erinevatel temperatuuridel ja erinevatele katsegruppidele vastavalt kas loomset või taimset toitu. Kolmandale grupile anti kahe toidutüübi vahel valida. Kuna taimne ja loomne toit sisaldavad erinevaid lämmastiku ja süsiniku isotoope, said teadlased nende isotoopide sisalduse järgi kulleste kudedes hinnata, milliseid valikuid segatoitu saanud kullesed oma toidu osas teinud olid.
«Meie tulemused näitasid, et kulleste toidueelistused sõltuvad nende paljunemise kliimast. Liigil, kes paljuneb jahedates tingimustes, oli peamiseks valikuks loomne toit. Märksa soojemas kliimas paljuneva liigi toiduvalikuid iseloomustas aga suur taimse toidu osakaal,» ütles uuringu kaasautor German Oriozaola.
Kõige olulisem avastus oli aga et konnavastsete toidueelistused ei ole kivisse raiutud. Kõik kolm uuritud liiki hakkasid kuumalainete puhu eelistama taimset toitu. Seepeale analüüsisid teadlased sellise toitumisvaliku seoseid ellujäämuse, kasvu ja arenguga. Selgus, et soojenevas kliimas tõstab taimne toitumine kõikide näitajate efektiivsust samas, kui loomne seda alandas.
«Selline reaktsioon soojenevale kliimale võib olla ka teiste liikide seas väga levinud. Kui see nii on, siis tähendab kliimamudelite ennustatav kuumalainete sagenemine ka märkimisväärseid muutusi veeökosüsteemides,» ütles Orizaola.
Uuringu tulemused avaldati ajakirjas Ecology.


description: Enam kui 100 000 eestimaalase digitaalne tuvastusvahend MobiilID lakkas täna hommikul toimimast.

title: MobiilID on kõikjal rivist väljas

maintext:
«Täna alates kella 07:59st on häiritud DigiDocService’i kasutamine. Seetõttu esineb DigiDocService’it kasutavates e-teenustes tõrkeid eID kaardiga ja mobiil-IDga sisenemisel ja digitaalsel allkirjastamisel,» teatas mobiilID tegevust korineeriv Sertifitseerimiskeskus (SK) täna kell 10:06 koostööpartneritele.
Rike tähendab näiteks seda, et mobiilikasutajatel ei ole võimalik siseneda pangaäppidesse ja riigi e-teenustesse, mobiilID abil pole võimalik siseneda teenustesse ka arvutites ning anda digiallkirju. Hetkel ei toimi teenus ühegi Eesti mobiilioperaatori võrgus.
Sellise teate annab hetkel näiteks Swedbanki mobiilirakendus / Mobiilifoto
SK tegeleb olukorra lahendamisega ning lubas avalikkust teavitada kohe, kui teenuse töö on taastunud.


description: Noortelt inimestelt eraldatud vereplasma parandas vanade hiirte mälu, tunnetust kui ka füüsilist aktiivsust, näitavad jaapani teadlased New Scientisti vahendusel.

title: Teadlased muutsid hiired teismeliste verega nooremaks

maintext:
Varasemad uuringud on näidanud, et vanade ja noorte hiirte elundite kirurgilise ühendamise huvitavaid tagajärgi. Nimelt saavad vanemad hiired noortega vereringe jagamisest märgatavat kasu samal ajal, kui noored sama operatsiooni tagajärjel pigem känguvad.
Näib, et vanurite noorenemise saladus peitub vere vedelas osas ehk vereplasmas. Mitmed uuringud on näidanud, et noorte hiirte vereplasma vanadesse hiirtesse süstimine aitab kaasa nende aju, maksa, südame ja lihaskonna noorenemisele.
Jaapani tegelasi huvitas aga hoopiski sellise meetodi rakendamisvõimalus inimestes. Esmase eksperimendina katsetati aga inimeste vereplasma mõju hiirtele. Selleks koguti plasmaproovid 18-aastaste inimeste verest ja süstiti seda 12 kuu vanustele hiirtele. Selles vanuses on hiired enda vananemisastmelt võrreldavad 50. eluaastates inimestega.
Hiirtele süstiti plasmat kaks korda nädalas ja pärast 3 nädalat kestnud kuuri tehti nendega mitmeid füsioloogilisi teste. Tuli välja, et vanurid olid «noorenenud» koguni 9 kuu jagu ja käitusid nagu 3-kuused. Nad jooksid oma puurides taas energiliselt ringi ja ka nende mälu näitas paranemise märke.
Kõige üllatavam oli aga, et hiirte aju uurides tuli välja, et isegi vanurite aju oli «noore» vereplasma mõjul hakanud uuesti närvirakke tootma. Järelikult on alust oletada, et uue vereplasma toel paranes ka hiirte õppimisvõime.
Uuringut juhtinud Sakura Minami näeb seda avastust vaid ühe sammuna vananemist tõkestava ravimi väljatöötamisel. Firma, milles ta töötab, on juba alustanud ka vereseerumi Alzheimeri tõvega patsientidel katsetamist.


authors:
Kaur Maran
Foto
Jon Gambrell Ap Scanpix

description: Kuidas meeldiks teile võimalus sõita Tallinnast Tartusse vähem kui 12 minutiga ja teha seda ilma tüütu bussijaamas ootamise või lennujaama turvakontrollita? Või samadel tingimustel Riiga 14 minutiga?

title: Graafik: kuidas sõidavad rongid, mis jõuaks Tallinnast Tartusse vähem kui 12 minutiga


authors:
Aarne Seppel
Riigi Infosüsteemi Amet

description: Järgmise aasta jooksul toimub riigiportaalis eesti.ee üleminek, mis tõstab keskmesse riigiga seotud info ja teenuste leitavuse.

title: Riigiportaalis algab muutuste aasta

maintext:
Keskne eesmärk on, et asutused hakkavad edaspidi teenuseid ise arendama ning enda keskkondades pidama. Riigiportaal hoolitseb selle eest, et kasutajal oleks mugav võimalus eesti.ee keskkonnast suunduda teenust omava asutuse iseteenindusse. Näiteks juhiloa vahetamise artiklis on viide vastavale teenusele Maanteeameti e-teeninduses.
Keskkonna uuenemine toimub järg-järgult järgmise aasta jooksul. Portaali juhi Anu Veidenbergi sõnul muudetakse keskkonda nii sujuvalt, et see kasutajaid võimalikult vähe häiriks.
«Vabandan juba ette, kui mõni tõrge või viperus muutuste tõttu siiski aset leiab,» sõnas Veidenberg.
Riigiportaali tulevane artiklileht. / Riigi Infosüsteemi Amet
Riigiportaal annab kodanikele infot kõigi olulisemate riigiga seotud õiguste ja kohustuste kohta. Kuna vajalikku teavet on väga palju, siis on juba portaali avalehel tõstetud kesksele kohale otsingukast. Otsingu abil pääsevad kasutajad vajaliku infoni ning ka e-teenusteni.
Lisaks otsingu tähtsamaks muutmisele on teine suurem muudatus riigiportaalis suunata e-teenused neid pakkuvate asutuste e-teenindustesse. Praegu majutab riigiportaal endas üle 500 e-teenuse, mida pakuvad erinevad avaliku sektori asutused.
Riigiportaali enda pakutavad teenused nagu teavitusteenused, @eesti.ee aadress, Minu asjade vaade ning Minu dokumentide teenus jäävad portaali endiselt alles. Novembri alguse seisuga oli @eesti.ee aadressi kasutusele võtnud enam kui 291 000 eraisikut ja ligi 57 000 ettevõtet.


description: Katsudes õpivad lapsed varajasest east erinevaid esemeid tundma. Nüüd suutsid Google’i Deep Mindi tehisintellekti kallal töötavad, California Ülikooli teadlased sama õpetada ka arvutile.

title: Saavutus: Google’i Deep Mindi tehisintellekt õppis füüsilisi esemeid tajuma

maintext:
Katsu, vääna, murra ja vahel ise laku. Nii õpivad lapsed varajasest east erinevaid esemeid tundma. Nüüd suutsid Google’i Deep Mindi tehisintellekti kallal töötavad, California Ülikooli teadlased sama õpetada ka arvutile, vahendas New Scientist.
See ei ole üldse väike edasiminek, sest just katsudes ja mängides õpivad inimesed füüsiliste objektide omadusest aru saama. Kujutage nüüd ette, et teil seda võimet ei oleks ning see tuleks õhust tekitada? Just sellega tegelevad ka tehisintellekti kallal töötavad teadlased. Peagi avaldatavas artiklis näitavadki nad erinevate eksperimentide tulemusi.
Esmalt pandi tehisintellekti ette viis samasuurust ent erineva massiga plokki ja seejärel hakati plokkide massi muutma. Tehisintellekt sai ülesandeks tuvastada kõige raskem plokk ning iga kord kui see õnnestus, sai ta positiivset tagasisidet. Vastupidisel juhul aga negatiivset. Eksperimentide käigus mõistiski arvuti, et massi tuvastamiseks peab ta kõikide plokkidega esmalt füüsilise kontakti saavutama.
Teises eksperimendis kasutati samuti viite plokki, ent seekord laoti need torniks. Osa plokke oli selleks omavahel kokku pandud, teised aga mitte. Tehisintellekt pidigi aru saama, kui palju eraldi plokke tornis leidus. Taaskord sai arvuti lõpuks aru, et plokkide tuvastamiseks pidi ta torni lahti võtma.
Kiituse ja laituse kaudu õpetamine on tehnika, mille kaudu DeepMind oma tehisintellekti arendab. Paari aasta eest õpetati sel viisil arvuti inimestest paremini videomänge mängima. Nüüdseks on Google firma ära ostnud. Tehnika omapära on see, et arvuti õpib uusi asju ilma konkreetsete juhiste vaid pigem tagajärje kaudu. Nii võib arvuti näidata uusi probleemilahendusviise, mille peale inimesed ise tullagi ei oskaks.


description: 2003. aastal kadunud Beagle’i saatuseks peeti pikka aega hävimist maandumisel. Värske uuring näitab, et maandumine läks siiski edukalt, kirjutab New Scientist.

title: Analüüs: kadunud uurimisalus Beagle ei hävinudki Marsil maandumisel

maintext:
Mars on Euroopa Kosmoseagentuurile ESA tõsine väljakutse, kuna jätkuvalt ei ole ükski seal maanduma pidanud uurimisalus seda edukalt teha suutnud. Selle aasta oktoobris lõppes näiteks maandumistehnoloogiaid katsetama pidanud Schiaparelli maandumine krahhiga. ESA ainus katse enne seda oli 2003. aastal maanduriga Beagle, millega kadus poole lähenemise pealt igasugune side. Kuni möödunud aastani oli isegi Beagle’i viimane puhkekoht teadmata ja oli ka neid, kes arvasid, et ta ei jõudnudki punase planeedi pinnale.
Beagle'i asukoht Marsil. / University of Leicester/ Beagle 2/NASA/JPL/University of Arizona
2015. aastal tabas NASA orbitaaljaam ta siiski kaamerasse. Nüüd on grupp Leicesteri Ülikooli teadlasi teinud nende fotode ja kõige arenenumate analüüsimeeetodite abil kindlaks, et maandumine läks siiski edukalt ja käivitas tõenäoselt isegi kõik oma neli päikesepaneeli.
Teadlaste gruppi juhtinud Nick Higgetti sõnul kasutati kõige paremaid analüüsitehnikaid, mis tänapäeval saada, ja ainus viis saada Beagle’i saatusest veelgi paremat aimu oleks ise Marsile seda vaatama lennata.
Marsil maandumine on keeruline, kuna tal on väga hõre atmosfäär ja nii ei ole maanduval raketil kuigi palju, mis teda aeglustaks. Tänaseni on NASA ainus kosmoseagentuur, kes seal midagi maandada on suutnud. ESA järgmine katse seisab ees aastal 2020.


description: Teadlased leidsid sissehingatavast segust ohtlikes kogustes vähki tekitavaid aldehüüde.

title: Maitsestatud e-sigarettide "suitsust" avastati suures koguses mürgiseid kemikaale

maintext:
E-sigarettide terviseohtudele on ka varasemad uuringud tähelepanu juhtinud. Seekordne uuring näitab aga, et mürgised kemikaalid tekivad mitte vedeliku aurustumisel, vaid aurule maitset andvate ainete keemilisel lagunemisel kuuma käes.
«Seni on praktiliselt teadmata, kuidas maitset andvad ühendid e-suitsu keemilist koostist ja toksilisust mõjutavad. Meie tulemused näitavad, et mürgiste aldehüüdide tootmine sõltub suures osas maitsestamisühendite kontsentratsioonist,» sedastas uuringut tutvustavas pressiteades selle esimene autor Andrei Hõlstov USAs asuvast Desert Research Institute’ist.
Eksperimentides mõõdeti kolme turul kättesaadava ja levinud e-sigareti toodetavate «suitsude» ehk aerosoolisegude keemilist koostist, täpsemini 12 konkreetse aldehüüdi sisaldust neis erinevate maitsestatud segude kasutamisel. Lisaks katsetati ka kaht maitsestamata e-vedelikku, mis võimaldas võrrelda maitselisandite mõju aldehüüdide sisaldusele.
Täpsete võrdluste saamiseks tehti kindlaks, et ainus erinevus saadavate aerosoolide vahel oleks nende aluseks olev e-vedelik. Nii olid standardiseeritud nii e-sigareti pahvimise kiirus, maht, temperatuur, «sisse hingamiste» vaheline intervall ja muu. Proovid võeti neljasekundiliste 40 milliliitriste «pahvidena», iga proovi vahele jäeti 30 sekundit pausi.
Eksperimentaalselt tehti kindlaks, et maitselisandite hulga suurenemisel kasvas ka aldehüüdide kontsentratsioon. Murettekitavalt ületas iga proov USAs kehtivaid piiranguid.
2014. aastal avaldatud WHO raporti andmetel on maailmas turul ligi 8000 erineva maitsega e-vedelikku.
Tulemused avaldati ajakirjas Environmental Science & Technology.


description: Maailma majandusfoorum (WEF) moodustas uue töögrupi blockchaini tehnoloogial põhinevate valitsemismudelite uurimiseks ning määras selle kaaseesistujaks Eesti eelmise presidendi Toomas Hendrik Ilvese.

title: Ilves asub juhtima maailma majandusfoorumi blockchaini uurimisrühma

maintext:
Töörühm nimega The Global Futures Council on Blockchain Technology koguneb esimest korda sel nädalal Dubais. Grpi tegevus keskendub suuresti blockchainil põhinevate juhtimismudelite arendamisele.
Ilvese kõrval asub töörühma juhtima küberraha bitcoini kaevandamisele ja blockchaini teenuste pakkumisele keskendunud ettevõtte BitFury pressiesindaja ning Obama administratsiooni endine töötaja Jamie Smith.
Töörühma kuuluvad veel näiteks Hiina Rahvapanga peaökonomist Ma Jun, Bank of Englandi startu-kiirendi juht Claire Sunderland Hay. Esindatud on veel mitmed blockchaini ja bitcoinidega tegelevad startup-ettevõtted ja mitmed finantsasutused – näiteks Barclay’s ja Deutsche Bank.
Ilves ise nimetas oma avalduses blockchaini viimase kümnendi kõige paljutõotavamaks tehnoloogiaks andmete tervikliku säilitamise ja turvalisuse seisukohast. «Selle täieulatuslik potentsiaal hakkab alles praegu realiseeruma,» sõnas ta.
Maailma majandusfoorum asus blockchaini võimalusi lähemalt uurima möödunud aasta lõpus.
Allikas: CoinTesk


description: Itaalias nädalavahetusel toimunud 6,5 magnituudilises maavärinas sai viga 11 inimest ja hävis rohkelt maju. Nüüd teatasid teadlased, maavärina piirkonnas liikus maapind koguni 70 sentimeetrit.

title: Satelliidipildid: Itaalia maavärin liigutas maapinda 70 sentimeetrit

maintext:
Satelliidipildid näitavad, et pühapäevane maavärin muutis ligi 130 ruutkilomeetri suurust maa-ala, teatas Itaalia Riiklik Teadusnõukogu. Kõige suurem maapinna liikumine toimus Castelluccio piirkonnas Norcia linna lähedal, mis asub maavärina epitsentrist vaid kuue kilomeetri kaugusel. Selles piirkonnas liikus maapind 70 sentimeetri jagu üles- või allapoole, vahendab The Local.
Tugeva 6,5 magnituudilise maavärina kolle asus väga sügaval maakoore sisemuses ja suurele värinale järgnes ligi 1100 järeltõuget. Kõige suurem neist oli veel teisipäeva hommikul ja seismoloogide hinnangul oli selle tugevuseks 4,8 magnituudi.
Euroopa Kosmoseagentuuri ESA kombineeritud radaripildil Accumuli linna ümbrusest on vasakpoolsel pildil näha toimunud vertikaalne ja paremal ida-lääne-suunaline maapinna nihkumine.


description: Rahvas ja valitsus kaugenesid teineteisest ning seetõttu oli vaja see välja vahetada, kommenteeris sisepoliitilist olukorda oktoobris värskelt Eesti presidendi majandusnõuniku ametisse astunud Heido Vitsur.

title: Presidendi nõunik Vitsur: valitsus oli vaja ära vahetada

maintext:
«Meie majanduskasv on maailma mastaabis ja meie kahanevat aktiivse rahva arvu arvestades täiesti ok majandustulemus. Küsimus on selles, et inimesed tahavad alati, et oleks parem, ja et valitsus midagi teeb. Nad tahavad tunda, et valitsus on olemas, jagab nende muresid ja probleeme ja tahab neid lahendada – isegi, kui need on pseudoprobleemid,» ütles Heido Vitsur täna maanteetranspordi arenguid lahkaval autoveonduse otsustajafoorumil Road Transport EXEX.
Selle puudumine tekitas Vitsuri sõnul rahvas protesti ja suhtumise, et meil on hambutu valitsus.
«Kui rahvas ja valitsus kaugenevad teineteisest – üks ei kuule ja teine ei näe, siis ongi valitsus vaja ära vahetada. See ei tähenda, et valitsus oleks poliitikas ja seadusandluses midagi valesti teinud – ta lihtsalt ei kõndinud rahva tundliku osaga ühte jalga. Või ei tahtnud kõndida, ignoreeris seda,» lisas Vitsur.
Pesemata ajudega rahvad
Mis puutub USA presidendivalimistesse, siis ütles Vitsur, et Me ei tea veel, kas meil on taskus trump-kuus või trumpäss - muudatused pole aga igal juhul nii suured, kui meedia seda klikkide saamise eesmärgil näidata püüab.
«Me kõik olime kindlad Hillary Clintoni pooldajad ja kindlad tema võidus, sest iga normaalne inimene pidi üldise arusaamise kohaselt aru saama, et Trumpi võit oleks olnud katastroof. Aga asi oli tegelikult selles, et nii nagu Eestis, oli ka Ameerikas suur osa rahvast sellised, kelle ajud ei ole pestud,» sõnas presidendi nõunik.
«Need, kes on kõrgelt haritud, teavad, mis on õige ja kuidas nad peavad käituma – neile on seda õpetatud. Aga maapiirkondade inimesed tajuvad nahaga ja oma olemusega, et midagi on katki. Kui nüüd võrrelda Trumpi võitu ja Roosevelti võitu 80 aastat tagasi, siis on need tegelikult samasugused. Räägitakse suurest depressioonist. Ameerikas teeb praegu tööd 60 protsenti tööealistest meestest – peaaegu sama palju kui toona,» lisas Vitsur.
Heido Vitsurrääkis veel, kuidas Euroopa ja maailma majanduse olukord mõjutab tänast logistikasektorit. Euroopa majanduses mängivad täna rolli põgenikud, sõjalised konfliktid ja vastastikused sanktsioonid, Brexit, paremalt ja vasakult kerkivad poliitilised jõud.
Vitsuri sõnul ei ole kaheksa aasta tagune kriis ja pinnalekerkinud probleemid lahendatud, vaid pelgalt kontrolli all.
«Rusikareegel on selline, et kui majandus kasvab, siis kaubandus ja logistika kasvavad veelgi kiiremini. Samas, kui majandus aeglustub, siis saab suurema löögi just logistikasektor. Meie transiidi ja logistika sektorit ei mõjuta täna niivõrd Euroopa majanduse stagnatsioon, vaid geopoliitilised mõjurid, eeskätt sanktsioonid,» rääkis Vitsur. Eestis on ajalooliselt olnud palju just idasuunalist kaubandust ja transiitkaubandus, mis tänaseks on vähenenud minimaalseks ja mis on transpordisektorile keeruline keskkond töö tegemiseks.
«Tuleb arvestada, et tulev aasta ei ole riskivaba ja nii majanduslikult kui ka geopoliitiliselt võib juhtuda mida tahes. Meie transpordisektori traditsioonilist tööd ida-lääne suunal ja praegust olukorda arvestades, oleks autovedajatel siiski arukas senisest intensiivsemalt otsida alternatiivseid rakendusi, sest panust olukorra imelisele paranemisele idasuunal teha ei maksa,» selgitas Vitsur.


authors:
Kaur Maran
Henrik Montgomery
Scanpix Scanpix Sweden

description: Kääbikuks nimetatud inimlase Homo floresiensis'e koobastest leitud nüüdisinimese hambad viitavad seosele meie liigi ja meie väikese sugulase kadumise vahel.

title: Kas muistsed inimesed tapsid kääbikud?

maintext:
Ajakirjas Nature avaldatud uuring kinnitab teadlaste pikaajalist oletust, et nüüdisinimesed ja niinimetatud kääbikud ehk Homo floresiensis'ed elasid samal ajal ühes kohas. Sellest annab tunnistust 46 000 aasta vanune inimhammas, mis avastati Indoneesia Floresi saare sügavas džunglis asuvast koopast. Kas koos elades saadi läbi aga väga lähedaselt või hävitasid nüüdisinimesed enda väiksemad sugulased lõplikult?
Koobas, millest leitud inimhambad kinnitavad, et nüüdisinimene ja kääbused koos elasid.
Eelnevalt oli teada, et inimesed ilmusid Kagu-Aasiasse ligikaudu 50 000 aastat tagasi ja nende sinna jõudmisega kaasnes peagi nii kääbikute, hiigelkurgede, kääbuselevantide ja Komodo varaanide kadumine. Need andmed tekitasid teadlastes kahtlust, et just inimeste saabumine võiski kääbustele saatuslikuks saada, kuid konkreetseid tõendeid kahe liigi kokkupuute kohta ei olnud.
«Me ei mõista veel inimlaste ja teiste loomade kadumise täpset põhjust, kuid minu arvates võib see olla seotud teistest inimlastest agressiivsema nüüdisinimese saabumisega nende elualale,» kommenteeris Arizona Ülikooli professor Donald Johanson avastust seeker.com’ile.
Lisaks inimhammastele leiti koopast ka magevee molluskite karpe, mida samuti varase nüüdisinimese asustustega seostatakse.
Senised avastused näitavad aga vaid nüüdisinimese ja kääbikute kokkupuuteid. Kuidas nendevahelised suhted toimisid, ei ole veel teada, kuid paleontoloogid oletavad, et inimesed võisid oma sugulastega ristuda Aasias samamoodi, nagu nad seda Euroopas neandertallastega tegid.


description: Eesti osaleb taas iga-aastasel rahvusvahelises aktsioonis, mille käigus võib sisuliselt igaüks, kes internetist midagi kuulnud on, aidata kooliõpilastel programmeerimiskoodiga esimest tutvust teha.

title: Üleskutse: igaüks võib õpetada programmeerimiskoodi


description: Rubiku kuubiku loojate teatel püstitati uus selle lahendamise rekord – tõsi, sellega ei saanud hakkama inimene.

title: Põrmustus Rubiku kuubiku lahendamise senine rekord

maintext:
Robotil nimega Sub1 Reloaded kulus kõigest 0,637 sekundit, et kaamerate abil kuupide paigutust analüüsida ning need 21 liigutusega keerata seisu, kus igal tahu küljel oleksid näha vaid ühte värvi kuubid, teatab BBC.
Robot on varustatud kuue «käega».
Senine kuubiku lahendamise rekord oli 0,887 sekundit, mille püstitas sama roboti eelmine – teistsuguse protsessoriga – versioon.
Rekord püstitati Münchenis peetud Electronica-nimelisel messil.
Rubiku kuubik on mänguasi, mille leiutas 1974. aastal ungari arhitektuuriõppejõud, skulptor ja leiutaja Ernő Rubik.
Kuubik on väiksematest omavahel seotud tükkidest koosnev kuup, mille välistahkude tükid näivad välisel vaatlusel kuupidena ja algasendis on kuubiku iga tahk märgitud eri värviga. Kuubi külgi saab keerata, mille tulemusena saavutab kuubik segatud seisu. Kuubiku lahendamine seisneb algseisu taastamises, kus igal tahul on vaid ühte värvi tükid.
Kuubiku kiiruse peale lahendamises korraldatakse võistlusi ja registreeritakse rekordeid. Kiireima üksiklahenduse maailmarekord inimeste seas on 4,90 sekundit (2015) ja Eesti rekord on 9,13 sekundit (2013) (allikas: Wikipedia).


description: Miks on nii, et ühel hetkel räägivad kõik mõnest uuest tehnoloogilisest imevidinast, jõuludeks saavad paljud neid kingituseks ja asjale ennustatakse võimast tulevikku, kuid aasta hiljem on see unustatud? Tehnoloogiamullid tulevad ja lõhkevad, kuid alati jääb neist midagi järele ja leiab lõpuks tee igapäevaellu.

title: Nutikellad, tahvelarvutid ja lauaarvutid - kas kolm kaduvat tehnoloogiamulli?


description: Tehnoloogiaettevõte Apple teatas, et paiskab jõuluhooajaks müügile kõvakaanelise fotoraamatu, milles antakse ülevaade tehnoloogiaettevõtte viimase 20 aasta disainist, kirjutab The Verge.

title: Jõulukingitus tulihingelistele fännidele: Apple toob müügile 300 dollarit maksva pildiraamatu

maintext:
Steve Jobsi mälestusele pühendatud teoses on esindatud tooted alates 1998. aasta iMac´ist kuni möödunud aastal tutvustatud puutepliiatsini Apple Pencil.
Müüki jõuab «Designed By Apple in California» nime kandev teos ettevõtte veebipoes ja valitud jaekauplustes juba homme. 450 tootefotoga raamatust on loodud kaks versiooni, suurem formaat maksab 299 dollarit, väiksem aga 199 dollarit.


description: Jaapani teadlased käisid hiljuti välja teooria, mille kohaselt kurnab silmside hoidmine sõnade seadmiseks vajalikke ajuressursse, kirjutab Business Insider.

title: Puust ja punaseks: miks on raske inimestega rääkides neile otsa vaadata?

maintext:
Meile kõigile on vast tuttav see tunne, kui üritame oma vestluspartneriga silmsidet hoida, kuid tahes tahtmata kipub pilk teatud momentidel järsult mujale vaatama. See veider komme näib olevat meile kõigile omane, kuid sellele ei ole seni välja käidud ühtegi teaduslikult põhjendatud seletust.
Hiljuti jõudsid kaks jaapani Kyoto Ülikooli teadlast aga omapärase seletuseni – nad väidavad, et silmside hoidmine nõuab teatud suurt kogust vaimset pingutust ja kasutab seetõttu ajuressursse. Kui jutus tekib mõni keerulisema mõttekäigu koht, muutub silmside hoidmine seetõttu ka keerulisemaks ja nii võibki pilk järsult keset juttu vestluskaaslasest ära pöörata.
Oma teoorias tuginevad teadlased varem avastatud tõdemusele, et teatud sõnade omavahel seostamine nõuab rohkem ajutööd kui teiste. Põhjuseid võib olla erinevaid, kuid erinevused on samas selged.
Varasemast, ameeriklaste läbi viidud uurimusest, selgus näiteks, et sõnapaaride seostamise teeb raskeks võimalike valikute rohkus. Kui katses osalenud inimestelt küsiti näiteks, mis tegusõna seostub neile kõige enam sõnaga «käärid», tuli vastus «lõikama» pea kõigil väga kiiresti. Sõnaga «pall» jäädi aga veidi enam raskustesse, kuna palli saab teatavasti nii lüüa, visata, püüda, mängida jne. Lisaks on paljude sõnade vahel ka lihtsalt keeruline seoseid leida.
Värskes uuringus uurisidki jaapani teadlased 26 inimese silmside pidamise võimekust erinevate sõnade seostamise mängu ajal. Tuli välja, et kergemate sõnakombinatsioonide puhul (nagu näiteks «käärid» ja «lõikama») suudeti silmsidet hoida ilma erilise probleemita. Niipea kui sõnad aga keerulisemaks muutusid, murdus ka silmside.
Teadlased järeldasid tulemustest, et kuigi silmside hoidmine ei sega otseselt sõnade ritta seadmist, võib ta võtta enda alla piisava koguse vaimset ressurssi, mistõttu võibki poole lause pealt tekkida vajadus korraks mujale vaadata ja lause õigesti lõpetada.
Uuring avaldatakse Cognition.


description: Üha suurem osa inimkonna tegevustest liigub mobiilsetesse seadmetesse ning loogilise sammuna peavad sellega kaasa minema riikide ja ettevõtluse pakutavad teenused. Sama saatus ootab ees ka Eestis pea 15 aastat kasutusel olnud ID-kaarti, mis jääb uute tehnoloogiate valguses ilmselgelt kohmakaks.

title: "Ugrimugri" ID-kaart muutub äpiks: Eesti esitleb maailmale uut tuvastuslahendust

maintext:
Esimene ID-kaart anti Eestis välja juba aastal 2002. Viis aastat hiljem tuli EMT-s esimesena kasutusele mobiilID, mis sidus telefonis oleva SIM-kaardi inimeste riikliku identiteediga. Google’i andmeil kasutab maailma elanikkonnast vanuses 24-35 internetis liikumiseks tänasel päeval juba 79 protsenti mobiilseid seadmeid.
Karm tõsiasi on, et ka plastikust SIM-kaardid on saamas ajalooks, ning kui panna siia kõrvale massiivne mobiilide kasutamine, siis ei saa ka Eesti oma innovatsiooniteel kuidagi seisma jääda. Luua tuleb mobiilne identifitseerimisvahend, mis säilitaks kõik senised eID ja mID turva- ja kvaliteedinõuded, kuid oleks sõltumatu plastikust.
Kirjutasime juba aasta tagasi, et Eesti ettevõte AS Sertifitseerimiskesus (SK) on asunud midagi sellist looma. Nüüd, aasta hiljem, ollakse seisus, kus peagi näeb ilmavalgust mobiilirakendus nimega Smart-ID - äpp, mis võimaldab neil endid e-teenustele tuvastada ja digiallkirju anda SIM- ja ID-kaardist sõltumatult.
SK tootejuhi Urmo Keskeli sõnul peitub uue lahenduse väljatöötamise põhjuste taga just asjaolu, et ID-kaarti sellisel kujul, nagu ta täna on, pole võimalik paljudes seadmetes hästi toetada – nii, et see oleks kasutajatele töökindel ja probleemivaba. «Me vajame mobiilsete seadmete puhul midagi muud kui ID-kaart, midagi, mis on lihtsamini sinna sisse integreeritud ja lihtsamini kasutatav,» sõnas Keskel.
Urmo Keskel tutvustab SmartID-d / Mobiilifoto
Sellised kavatsused ei tähenda muidugi seda, et ID-kaart või mobiilID kuskile kaoksid, kuid nende kõrvale tekib täiesti uuel tasemel identifitseerimisvahend, mis oleks pealegi kasutatav piirideüleselt.
«Me teeme rahvusvahelist asja, see ei ole mõeldud ainult Eesti turu jaoks. Tahame, et see oleks kõikjal ühilduv ja üle riikide ning teenuste ristkasutatav, et seda saaks erinevate formaatidega siduda, et me ei mängiks ennast kuskile nurka, et see poleks mingisugune Eesti ugri-mugri asi,» lisas ta.
Eesti kasutajad saavad juba aasta alguses avalikuks muudetava Androidi ja iOS’i platvormidel töötavas äpis endale luua isikustatud konto mobiilID või pangalingi abil. Lisaks on seda võimalik teha Smart-ID iseteenindusportaalis ID-kaardiga ning ka digiallkirjastatud avalduse või näost-näkku tuvastamise kaudu konto loomise võimalus tekib hiljem. Identifitseerimise tasemest saab sõltuma see, kui kõrget turvalisust nõudvaid teenuseid kasutama saab asuda.
«Me plaanime tootega välja tulla aasta alguses Eestis, Lätis ja Leedus. Esimeses etapis võimaldame vaid Smart-ID elektroonilist väljastamist, kuid alates kevadest ka teisi tuvastamisvahendeid,» ütles SK tootejuht Urmo Keskel.
Mis puutub teenuseid, kus seda tuvastamisvahendit kasutada saab, siis hetkel veel selliseid ei ole, kuna see pole veel Euroopa tasandil nõutavalt kvalifitseeritud ja vajalike sertifikaatidega pärjatud. Alles seejärel saab Smart-ID-d asuda kasutama riigi e-teenuste ja pangalinkide puhul. Seega – kui Smart-ID aasta alguses välja tuleb, siis sellega antud digiallkirju veel ei riiklikul tasandil tunnustata.
«Me usume, et suudame Smart-ID lahenduse sertifitseerida ka kui turvalise kvalifitseeritud allkirja andmise vahendi – need protsessid on algatatud ja meil on kõhutunne, et järgmise aasta lõpuks saame sellega hakkama. See ei saa lihtne olema, aga me usume, et see on võimalik,» märkis Keskel.
Riigi Infosüsteemi Ameti (RIA) eID valdkonnajuhi Margus Armi sõnul algavad nüüd SK ja RIA vahelised diskussioonid Smart-ID tunnustamise osas.
«Esimeses etapis ei ole Smart-ID-ga antud e-allkiri Eesti seaduste mõistes digitaalallkiri. Digitaalallkirja nõuded on reguleeritud eIDAS-ga ja EV seadustega. Kui lahendus vastab esitatud nõuetele, siis saab sellega anda ka omakäelise allkirjaga võrdväärset digitaalallkirja,» ütles Arm.
See, mis tasemel autentimislahendustega teenusepakkujad isikuid oma teenustele ligi laseb, sõltub Armi sõnul eelkõige teenusepakkuja enda otsustes.
Erilisi nõuded telefoni riistvarale Smart-ID kasutamisel pole, näiteks ei eeldata mingisuguse turvamooduli olemasolu, vajalik pole ka SIM-kaart – eriti oluline näiteks mitmete tahvelarvutite kasutamisel. Vajalik on vaid internetiühenduse olemasolu, et rakendus saaks Smart-ID serveritega suhelda.
Smart-ID kasutamine toimub kasutajatele täpselt samamoodi mobiilID-ga – funktsionaalne vaade on sisuliselt sama. Sarnaselt mobiilID-ga jäävad ka Smart-ID puhul kasutusse PIN-koodid: PIN1 tuvastamiseks ning PIN2 digiallkirjastamiseks.
Konto loomisel saab kasutaja endale ise PIN-koodid valida. Kui PIN-koodi kolm korda valesti sisestada, läheb konto kolmeks tunniks lukku, seejärel taaskord kolmel korral eksides juhtub see 24 tunniks ning edasi juba igaveseks ja tuleb uus konto registreerida. Inimesed saavad endale eri seadmetes luua eri kontod.
Tehnilise poole pealt teeb Smart-ID eriliseks see, et avalikule võtmele vastavat kasutaja privaatvõtit tervikuna ühelgi hetkel ei eksisteeri. Küll aga on olemas privaatvõtme osakud Setifitseerimiskeskuse serveris ja kasutaja seadme äpis, mille koos kasutamine moodustab signatuuri. Äpiosak eksisteerib vaid genereerimise hetkel ja jagatakse seejärel omakorda serveri- ja äpipooleks, mis talletatakse kasutaja seadmesse ja turvataksegi kasutaja PIN-koodiga.
Urmo Keskel tutvustab SmartID-d / Mobiilifoto
Kui äpiosaku jagamist ei toimuks, siis eksisteerib osaku omastamise korral võimalus jõuründeks – paljude PIN-koodidega pommitamine seni, kuni sattutakse õige otsa. Serveri poole olemasolu välistab aga sel viisil tuvastatud PIN-koodi kasutamist võõraste poolt.
Ka äpi kloonimise korral on võimatu kasutaja identifitseerimisega jätkata – kiire vahelejäämine on garanteeritud. Teiste äppide abil ei ole võimalik ka Smart-IT rakenduses õigetesse kohtadesse nupuvajutusi teha – toimub teiste akende «püüdmine».
Rakenduse loomisel kaasa löönud Cybernetica juhatuse esimehe Oliver Väärtnõu sõnul lahendab Smart-ID üha pakilisemaks muutuva SIM-kaardita nutiseadmete probleemi.
«Viimasel ajal on üsna palju räägitud Mobiil-ID sõltuvusest ID-kaardist ning küsitud: mis saab edasi? Smart-ID lahendab ära SIM-kaardi küsimuse ning võimaldab meil Eesti tüüpi digitaalset identiteeti pakkuda väga lihtsalt ka välisturgudele, ohverdamata sealjuures turvalisust,» ütles ta.
Tema sõnul on Smart-ID krüptograafiline lahendus maailmas unikaalne - võtmeosakute genereerimiseks ning serveri ja mobiilseadme vahel jagamiseks on Cybernetica turvainsenerid loonud täiesti uue skeemi.
Augustis täitus ümmargune number - Eesti elanikele on väljastanud kokku 100 000 Mobiil-ID'd, mis tähendab, et enese tuvastamiseks kasutab mobiiltelefoni üks eestlane iga 13 kaasmaalase kohta.
Alates 2011. aastast riiklikult väljastatava Mobiil-ID (MID) kasutajate hulk on stabiilselt kasvanud. Kui 2013. aaastal oli MID kasutajaid veel kõigest 40 000, siis kahe järgmise aastaga lisandus 35 000 aktiivset kasutajat ning eelmise aasta lõpuks oli kasutajate arv tõusnud 75 000ni.


description: Vaatamata kuudetagustele hirmudele leidub Eestis siiski mitmeid ettevõtteid, kes on valmis rinda pistma Eestit tutvustava virtuaalse reaalsuse platvormi loomisega.

title: Eesti firmad siiski julgevad luua Eestile virtuaalse reaalsuse lahendust

maintext:
EAS-i poolt augustis väljakuulutatud rahvusvahelises riigihankes e-Eesti esitluskeskuse virtuaalse reaalsuse (VR) platvormi loomiseks pääses järgmisesse vooru kokku 10 ettevõtet.
EAS-i teatel on hankes osalevatest pakkujatest «valdav enamus» Eesti ettevõtted.
«Eesti kui e-riigi kuvandit tuleb pidevalt toetada kõige uuenduslikemate lahendustega turundusmaailmas. Loodav VR lahendus loob võimaluse veel vahetumal ja meeldejäävamal viisil tutvustada rahvusvahelisele publikule nii meie riigi e-lahendusi kui ka ekspordivõimelisi IKT ja teiste sektorite ettevõtteid,» ütles EASi e-Eesti esitluskeskuse juht Anna Piperal. «Rahvusvahelise riigihankega soovime saavutada maailma tasemel tulemust parima võimaliku oskusteabe abiga. Seda rõõmustavam on näha, kui edukad on riigihankes olnud meie kohalikud ettevõtted, kel on ka mitmeid rahvusvahelisi partnereid.»
Mitmed asjatundjad on varem hinnanud, et EAS-i soov kuulurada keskkonna loomiseks välja rahvusvaheline hange oli mõistetav samm, kuna Eestis see tööstusharu sisuliselt puudub.
«Virtuaalreaalsusele arendamine, jättes kõrvale 360-kraadi videod, on sisuliselt mänguarendus uue spetsiifikaga. Ja Eestis praktiliselt puudub see tööstusharu, mis on aga väga elav kõigest üle lahe Soomes. Lisaks on meil täielikult VR-ile keskendunud ettevõtteid väga üksikuid ja nad on veel väikesed ja õpivad,» ütles toona VR-lahenduste Peeter Nieler Postimehele.
Nieleri sõnul on lisaks oluline silmas pidada, et valdkond on varajases arengujärgus kõikjal ning selles valguses peab ka välispartneri valimisel väga ettevaatlik olema.
Täiesti vastupidisel seisukohal oli Tallinna ülikooli meediainnovatsiooni keskuse juht Indrek Ibrus, kes ütles, et Eesti virtuaalreaalsuse startupi-kogukond «on väga võimekas ja et nad on «mitmes mõttes paremad, arenenumad, tegusamad kui naaberriikide vastavad ettevõtted».
«Eesti tootjad saaksid neid oma lahendusi laadida igasugustele platvormidele ja panna igal pool üles,» väitis Ibrus.
Ettevõtluse arendamise sihtasutus soovib luua e-Eestit tutvustava keskkonna, mis kasutab 360-kraadiseid videoid, graafilisi ja mänguelemente ning mis võimaldab teha 360-kraadiseid otseülekandeid ning suhtlust publikuga. Hanke maksimaalne maksumus on miljon eurot. Esimene etapp läheb maksma 240 000.
EAS-i hankedokumentides sisaldub muuhulgas nõue, et taotleja 2014. ja 2015. majandusaasta netokäive peab olema vähemalt 120 000 eurot igal majandusaastal. Ühistaotlejad võivad enda majandusliku ja finantsseisundi kvalifitseerimise tingimustele vastavuse tõendamiseks summeeritavate näitajate puhul tugineda kõigi ühistaotlejate summeeritud näitajatele.
Lisaks peavad pakkujad olema täitnud viimase 36 kuu jooksul taotluste esitamise tähtpäevast tagasiulatuvalt vähemalt kaks lepingut, millest üks on olnud 3D arvutimängu või 3D video või virtuaalreaalsuse tootmine ning teine suuremahuliste videoülekannete edastamine veebis.
Parima lahenduse pakkuja avalikustatakse pärast pakkumuste esitamist ja eduka pakkuja välja valmist, mis juhtub loodetavasti 2017. aasta esimeses kvartalis.
VR tehnoloogia lubab spetsiaalsete prillide ja audiovisuaalsete lahenduste abil kogeda ehedat kohalolekuemotsiooni sõltumata lahenduse kasutaja füüsilisest asukohast. Platvorm on vajalikuks töövahendiks e-lahenduste esitlejatele erinevatel konverentsidel ja messidel, samuti välisesindajatele, saatkondadele, innovatsioonikeskustele ja kõikidele, kel on vajadus e-Eestit tutvustada.
«Näeme, et lahendust võiks saada ühtviisi edukalt rakendada nii Euroopa Liidu Nõukogu eesisitumise ajal kui ka Eesti Vabariik 100 üritustel, Teletornis, sadamas või lennujaamas. Kasutusvõimalused on praktiliselt piiramatud,» ütles Anna Piperal.


description: Meile kõigile on tuttav olukord, kus mõni kummitav viisijupp ketrab niimoodi, et sellest lahti saamine võib pea võimatuks osutuda. Statistiliselt esineb sellist olukorda vähemalt kord nädalas.

title: Millised on kõige kummitavamad laulud? Värske uuring annab vastuse

maintext:
Värskes ajakirjas Psychology of Aesthetics, Creativity and the Arts avaldatud uuring on esimene laiapõhjaline selleteemaline uuring ja seega ka esimene, kust võib saada arvestavaid vastuseid kummitavate laulude saladusele.
Uuringust selgub, et kummitama jäävad reeglina keskmisest kiiremad, lihtsa ja kergesti meeldejääva meloodiaga laulud, mis eristuvad tavapärastest poplauludest siiski eripäraste intervallide ja korduste kasutamisega.
Kõige paremad näited eriti kummitavatest lauludest on Lady Gaga «Bad Romance», Journey «Don’t Stop Believing» ja mitte ehk kõige üllatavamal kombel Kylie Minogue’i «Can’t Get You Out Of My Head».
Varem on oletatud, et kummitama jäävad raadiotes enim mängitud laulud. Uus uuring on esimene teadusuuring, mis seda oletust ka kinnitaks. Lisaks on tegemist esimese uurimusega, kus analüüsitakse põhjalikult kummitavate laulude struktuuri, et teha kindlaks nende kummitama panev sisu.
Selleks küsisid teadlased 3000 inimeselt, mis on nende kõige enam kummitavad laulud, ja võrdlesid tulemusi nimetamata jäänud, kuid UK edetabelis kõrgel kohal olevate lauludega. Seejärel analüüsiti laulude meloodilisi ja struktuurilisi omapärasid.
«Meie tulemustest ilmneb, et laulude kummitama jäämist on mingil määral võimalik ennustada nende meloodiate järgi. Sellest võib olla kasu nii laulukirjutajatele kui ka reklaamitegijatele, kel on vaja luua inimestele kauaks meeldejäävaid helijuppe,» ütles uuringut juhtinud Kelly Jakubowski Durhami Ülikoolist. «Kummitavatel lauludel on kiire tempo ja omapärased struktuurid. Hea näide on Deep Purple’i «Smoke on The Water» ja Lady Gaga «Bad Romance»».
Laulude meloodiline ülesehitus peab aga olema võrdlemisi tavapärane. Ühe parima näitena tõi Jakubowski välja klassikalise lastelaulu «Sära, sära, väike täht», mille esimeses fraasis helikõrgus tõuseb ja teises langeb. Sama struktuur on ka paljudel teistel lastelauludel, mistõttu jäävad need laulud lastele ka hästi meelde. Samamoodi järgib seda struktuuri ka üks enim kummitajana välja toodud laul, Maroon 5’i «Move Like Jagger».
Kui meloodia peaks olema lihtne, siis on laulu intervallide struktuur see, mis peab silma paistma. Näiteks võiks laulu sees olla ootamatuid hüppeid või rohkem nootide kordusi kui kuulaja «tavalisest poplaulust» oodata oskaks. Klassikaline näide on The Knack’i «My Sharona».
Enim nimetatud kummitajad olid:
Kummitamisest lahtisaamiseks soovitavad teadlased laulu ühe korra mõttega läbi kuulata. Kui see ei aita, võib proovida seda teise lauluga eemale peletada või sellele lihtsalt mitte liiga palju tähelepanu pöörata.


description: Nintendo aktsia tõusis kolmapäeval rohkem kui 5 protsenti peale uue iPhone'ile mõeldud Super Mario mängu avaldamisinfo teatavaks tegemist.

title: Nintendo aktsiad tõusid seoses uue iPhone'i mänguga


description: Androidi telefonidele tehnoloogiat tootev Qualcomm Technologies esitles oma uusimat lahendust, mis võimaldab mobiilitelefonide akud laadida tundideks kõigest viie minutiga.

title: Suur uuendus: uus tehnoloogia laeb mobiiliaku viie minutiga

maintext:
Tehnoloogia kannab nime Qualcomm Quick Charge 4 ning see tuleb välja koos uue generatsiooni Snapdragon 835 protsessoriga. Ettevõtte teatel laadib see eelkäijaga võrreldes akud täis 20 protsenti kiiremini, 30 protsenti efektiivsemalt ja on seejuures viie kraadi võrra jahedam.
Viie minutiga saab mobiiltelefoni aku laadida niivõrd, et see peab vastu vähemalt viis tundi. Nullist kuni 50 protsendini kulub uue tehnoloogiaga laadimiseks kuni 15 minutit.
Uuringute kohaselt mõjutab kiirlaadimise olemasolu 60 protsendi tarbijate ostueelistusi. Veerand mobiiliomanikest leiab, et akude laadimine toimub praegu liiga aeglaselt.
Qualcommi teatel tuleb uus tehnoloogia turule 2017. aasta esimeses pooles.


description: Paljud kasutajad on kindlasti tähele pannud, et osad Facebooki sissekanded on oluliselt suurema teksti suurusega kui teised.

title: Miks on mõned Facebooki sissekanded üüratult suure tekstiga

maintext:
Selliste postituste fondi suuruseks on tavapärase 14 punkti asemel 24 ja tõmbavad seetõttu palju enam tähelepanu. Keegi pole suutnud siiani tuvastada, millal Facebook sellise uuenduse käiku lasi.
Põhjus on aga väga lihtne: Facebook on otsustanud suurema fondiga õnnistada postitusi, mille pikkus ei ületa 35 tähemärki. Kehtib selline uuendus vaid siis, kui postitus ei sisalda linke või manuseid. Esialgu kuvatakse suure tekstiga postitusi vaid Facebooki veebiversioonis.
Miks Facebook seda teeb? Platvormi selgeks sooviks on, et inimesed tegeleksid vähem jagamisega ja postitaksid võrgustikku rohkem oma originaalmõtteid. Viimaste hulk langes näiteks 2014 ja 2015. aasta vahel 21 protsenti.
Allikas: Quartz


description: Küberturbefirma Kryptowire avastas, et USA nutitelefonitootja Blu seadmed saatsid kasutajate privaatset infot Hiinas asuvasse serverisse, kirjutab The Next Web.

title: USA tootja nutitelefonid saatsid kasutajate infot salaja Hiinasse

maintext:
Nimelt olid Blu telefonid vaikimisi varustatud Hiina ettevõtte Shanghai Adups Technology tarkvaraga, mis aitas seadmetel üle võrgu uuendusi läbi viia. Küberturbefirma avastas aga, et samal tarkvaral oli ka lisafunktsioon - kasutajate sõnumite, kontaktlistide, kõneajaloo ja telefoni andmete info saadeti ilma nende loata Shanghais asuvasse serverisse.
Blu toodab soodsama hinnaklassi Androidi nutitelefone, mida müüakse peamiselt USA ja Lõuna-Ameerika turgudel. Väidetavalt puudutab praegune turvaskandaal ainuüksi USAs 120 000 seadet.
Blu on teatanud, et ei olnud andmete kogumisest teadlik, Shanghai Adups Technology, mille klientide hulgas on ka ZTE ja Huawei, teatas, et on kõik kogutud andmed kustutanud ning lõpetas nende talletamise oma serverites.


description: Hiinas (ja tegelikult kogu maailmas) tähistatakse täna vallaliste päeva traditsiooniliselt megaallahindlustega veebipoodides ning suurim neist  - Alibaba – püstitas uue müügirekordi juba tunde enne päeva lõppu.

title: Hiina veebipood on püstitamas vallaliste päeval hiigelrekordit

maintext:
Alibaba tähistas sel aastal vallaliste päeva kord tunnis peetud show’dega, millel osalseid sellised kuulsused nagu Hollywoodi näitleja Acarlett Johansson, eksjalgpallur David Beckham, korvpallur Kobe Bryant ja ansambel OneRepublic, vahendab Techcrunch.
Ärilise poole pealt müüsid kaupmehed Alibaba kaudu möödunud aastal vallaliste päeva lõpu seisuga 14,3 miljardi dollari eest kaupu. Kui teisendada see Hiina jüäänidesse, siis ületati sel aastal kõnealune rekord juba kell 15:30 kohaliku aja järgi ning USA dollarites kell 20:00, mil müüdud kaupade väärtus oli 14,69 miljardit. Päeva lõpuks oodatakse koguni 20 miljardi dollarilist käivet.
Miljardi dollari eest müüti sel aastal kaupu juba esimese 4 minuti ja 54 sekundiga. Kusjuures 84 protsenti ostudest sooritati mobiiltelefoniga.
«Veel aastal 2013 müüsime ühe päevaga 35 miljardi jüaani eest kaupu, nüüd saavutasime selle tulemuse tunniga,» ütles Alibaba tegevjuht Daniel Zhang.
Alibaba ei võta kaupmeestelt oma keskkonnas müüdud kaupade pealt vahendustasu ja teenib vaid reklaamiraha.


authors:
Riin Aljas
Kuvatõmmis Youtube Tech Insider

description: New Yorgi Ülikooli gastroenteroloog Lisa Ganjhu soovitab kõhust mõelda kui õhupallist. Näljaga hakkab see õhust tühjaks jooksma ning kuuleme plärtsatuvaid hääli.

title: Puust ja punaseks video: miks kõht koriseb?


description: Elektriautode tootja Tesla Motorsi tegevjuht Elon Musk avalikustas Twitteris tarkvarauuenduse, mille üle võrgu paigaldamisel peaks luksussedaani Model S tippversioon suutma kiirendada tootmises olevate sõiduautode jaoks maailmarekordilise ajaga, kirjutab Bloomberg.

title: Tesla tarkvarauuendus lubab nullist sajani kiirendada vaid 2,4 sekundiga


authors:
Hardi Keerutaja
Toimetus Digitark.Ee
Digitarga Kaasautor

description: Aasta kõige pimedamad õhtud on väga hea aeg uute teadmiste omandamiseks. Elame esmakordselt ajastul, kus kogu inimkonna teadmised on ühendatud peopesa suuruse seadmega. Teadmised teevad targaks ja avardavad maailmapilt, kirjutab Hardi Keerutaja tehnoloogiaportaalis Digitark.

title: Äpid, mis teevad targaks

maintext:
TASKUTARK – KESKKOOLI MATERJALID ÜHES ÄPIS KOOS
Taskutark on suurepärane näide rakendusest, mille pärast me ei saa kuidagi öelda, et nutitelefon on vaid ajaraisk. Koondades suure hulga õppematerjale alg-, põhi- ja keskkooli ainetest, saab läbi Taskutarga ligi sellele, mis koolis õpetatakse. Lisaks õpilastele on see suurepärane vahend ka lapsevanemale, kes saab ennast vabalt valitud kohas lapse õpingutega kurssi viia. Keskkooli matemaatika all on olemas mõned aastad tagasi Hooandja abil ilmunud “Matemaatika õhtuõpik”, mis võeti põneva lektüürina vastu ka koolivälistes ringkondades.
ISOTOPE – KEEMILISTE ELEMENTIDE PERIOODILISUSTABEL NUTISEADMELE
Juba põhikooliajal nägi Mendelejevi tabel keemia klassi seinal kõige ägedam välja. Keskkoolis kaasnes selle ainega palju tuupimist ja uudset ning üsna arusaamatut loogikat, kuid tabel jäi ikka ägedaks. Isotope näitab tuttavat tabelit eriti stiilsena ja muidugi on see interaktiivne. Elementide peale tabelis vajutades avanevad nende andmed koos pildiga ja muuhulgas ka avastamisaasta. Milliseid arendavaid nutirakendusi oma telefoni veel allalaadida, vaata juba lähemalt Digitargast.


authors:
Kaur Maran
Graphic News

description: Pärast Concorde’i kuulsusetut lõppu 2003. aastal ei ole lennundusinseneride unistus äriliselt kasumlikest ülikiiretest lendudest kuhugi kadunud. Seni on kõik uudsemad projektid aga ühel või teisel põhjusel takerdunud ja ükski neist ei ole jõudnud tehnilistest joonistest kuigi palju kaugemale.

title: USA idufirma loodab uue lennukiga ülehelikiirusel lennureisid tagasi tuua


authors:
Jevgeni Nikolajev
Digitarga Kaasautor

description: Jaapanis on võõrkeeltega asjad halvasti. Need, kes töötavad tõusva päikese maa kiirelt kasvavas turismisektoris, ei oska hästi oma mõtteid väljendada isegi inglise keeles. Selleks, et keelebarjäär takistuseks poleks, on Jaapani firma Panasonic arendanud nutimegafoni, mis oskab laused kolme keelde tõlkida, kirjutab tehnoloogiaportaal Digitark.

title: Jaapan muutus just arusaadavamaks: Panasonic näitas tõlkeruuporit


description: Esimesed bakterid jõudsid maismaale 3,2 miljardit aastat tagasi, teatasid Lõuna-Aafrika kivimitest varase elu jälgi otsinud saksa teadlased.

title: Kivid räägivad: elu "kolis" maismaale seni arvatust 300 miljonit aastat varem

maintext:
Need nii-nimetatud Barbertoni rohekilda kivimid moodustusid ligi 3,5 miljardit aastat tagasi ja kuuluvad seetõttu vanimate teadaolevate kivimite hulka meie planeedil. Kivimikihid järgivad selget moodustumisaja loogikat, kus madalamal asuvad kivimid peavad olema tekkinud varem kui ülemised, mistõttu on saab erinevates kihtides leiduvate molekulide alusel teha ka üsna selgeid järeldusi vastavate ajaperioodide kohta.
Teadlaste avastus pärineski kihist, mis pärineb varasemate dateeringute järgi 3,22 miljardi aasta vanusest ajast. Leid ise oli esmapilgul ebaoluline. Nimelt tegid teadlased kindlaks, et kivimikihtides peitusid pisikesed kuldsed püriidi ehk rauasulfiidi ehk rahvakeeli kassikulla molekulid. Püriidikristalle lähemalt uurides tehti selle väävliisotoopide abil kindlaks selle mikroobne töötlemine.
Nii uuritud settekivimite koostis, kristallide kuju kui ka kihistus viitasid selle päritolule muistses nii-nimetatud «eelmullas» 3,2 miljardit aastat tagasi. On teada, et sel ajal oli konkreetses uuritud piirkonnas suur jõgede üleujutatav lammiala, mille tingimustes eelmuld ka tekkis.
Nende andmete põhjal järeldavad teadlased oma ajakirjas Geology avaldatud uuringus, et on leidnud vanimad tõendatud maise elu jäljed. Võrreldes «varasema vanimaga» nihutab see elu teket maismaal ajas tagasi koguni 300 miljonit aastat.


description: USA maanteeameti (NHTSA) hinnangul on elektri- ja hübriidautod madalatel kiirustel liiga vaiksed, mis aga suurendab tähelepanematusest tulenevate liiklusõnnetuste hulka, kirjutab New Atlas.

title: USA sunnib elektriautosid ohutuse nimel häält tõstma


description: Kuigi Donald Trump on oma kõige reljeefsema väljaütlemise kohta, et kliimamuutused on hiinlaste poolt USA majanduse haavamiseks leiutatud vandenõu, küll väitnud, et see oli vaid nali, näivad lubadused Pariisi kliimaleppest loobuda ja taastada saastav kivisüsi kui riigi peamine energiaallikas siiski jõus olevat.

title: Kas Trump tähendab, et kliima päästmisega on "mäng läbi"?

maintext:
Mis on ühist neutrontähel, lasanjel ja rakuorganellil?
Füüsikateoreetikud on välja arvutanud, et neutrontähe prootonite ja elektronide vaheliste jõudude toimel kujuneb seal välja kihiline struktuur, mis meenutab kohati itaalia toitu lasanjet.


authors:
Aivar Pau
Peeter Kümmel

description: Elisa alustas Tallinnas laiaulatuslike 4G-võrgutöödega, mille käigus katab Tallinna teise sageduskihiga ja kasvatab kahekordseks interneti mahud ja kiirused.

title: Elisa kahekordistab Tallinnas 4G-kiirused


authors:
Rain Uusen
Digitarga Peatoimetaja

description: Selle aasta jõulupühade eel on Telia meid üllatanud võimalusega minna koos pere ja sõpradega riigimetsa ja otsida sealt täpselt selline kuni 2 meetri pikkune jõulupuu, mida alati igatsenud oled - selleks tuleb vaid soetada jõulukingid Telia e-poest põnevate jõulupakkumiste hulgast, kirjutab tehnoloogiaportaal Digitark ja õpetab videos, kuidas metsaretke planeerida, et õige jõulupuuni jõuda.

title: Jõulukingiideed: Telia jõulupakkumistega saab kaasa võimaluse tuua riigimetsast ihaldatud jõulupuu

maintext:
Võimaluse tuua ise riigimetsast kuni 2-meetrine jõulukuusk saavad kõik soovijad äärmiselt lihtsalt. Täida kellegi jõulusoov, soeta jõulukingid endale või teistele Telia e-poest, pane ostukorvi ka vähemalt üks hea jõulupakkumisega kingitus uue nutitelefoni, tahvelarvuti, süleri, teleri või mõne muu seadme näol ja ostukorvi kinnitades näedki seal tasuta kuuserida!
Peale ostukorvi kinnitust saadab Telia e-mailiga tasuta kuuse sooduskoodi. Edasi on juba kõik sinu enda kätes! Lae alla RMK äpp ning leia üles rubriik Kuusekohad, kliki ikoonil Tasumine ja helista läbi äpi tasuta numbrile 800 2200 - võta oma sooduskood ligi ja sisesta see, kui automaat seda küsib.
Enne, kui lähed riigimetsa oma lemmik-jõulukuuske maha võtma, veendu, et teed seda õigest metsast ja vormista oma tasuta kuusekood äpi abil SMSiks - seda pead metsas vajadusel ette näitama, et sul on õigus kuusele. / Digitark
Et valmistuda õigesti ette, tutvu ka Digitarga videoga (ka artiklis üleval pool), mis tuleb metsa minnes kaasa võtta ja leia RMK äpist üles tuberoheliste aladena märgitud lähim või sinu jaoks sobivaim riigimets. Kuusekoha võid üles otsida ka RMK kuusekese kodulehelt. Meeles tuleb pidada, et noorest riigimetsast jõulukuuske võtta ei tohi - need puud tahavad veel aega kasvamiseks.
Telia jõulukampaania ostudega kaasa saadud tasuta sooduskoodiga võib vana metsa alt või elektriliinide aluselt alalt viia koju kuni 2-meetrise jõulukuuse. Kuni 2-meetrise jõulupuu aitab leida RMK mobiilirakendus. Võtta võib puid, millel pole lootust suureks kasvada, sageli asuvad need teede ja kraavide servades või elektriliinide all. Kuuskede eest tasub Telia ning müügist saadud tulu investeeritakse uue metsa rajamisse.
Metsaretke planeerides võta kaasa mõõdulint, saag, kotid ja nöör, et jõulukuusk rikkumata koos sinuga koju jõuaks ja loomulikult soojad riided.
Metsa minnes lae oma telefoniaku varakult täis ja võta kaasa ka akupank koos ühendusjuhtmega juhuks, kui külma ilmaga metsas lustides telefoniaku siiski tühjaks saab. Telia e-poest ostetud jõulukingid kullerdatakse sulle koju või pakiautomaati tasuta!
TÄIDA KELLEGI JÕULUSOOV! Kampaaniatoote ostuga kingime võimaluse minna ise metsa RMK jõulupuud tooma. E-poest ostetud jõulukingid kullerdame sulle koju või pakiautomaati tasuta! / Telia
Tee lühifilm ka enda kuuseretkest!


description: Kümneid tuhandeid aastaid tagasi paaritusid nüüdisinimesed sugulasliikide neandertallaste ja denisi inimestega.

title: Geeniuuring: liikidevaheline paaritumine pole inimlaste seas ebatavaline

maintext:
Uus geeniuuring näitab, et inimlaste puhul pole siin tegu millegi harukordsega, vahendab ERR Novaator. Viimase kahe miljoni aasta jooksul ristus sarnasel viisil kahel korral ka šimpansite ja bonobote tee.
«Šimpansid ja kääbusšimpansid on üksteisest lahutatud Kongo jõega. Pikka aega peeti nende eraldumist n-ö puhta lahknemise heaks näiteks,» selgitas uurimuse kaasautor Pille Hallast, Tartu ülikooli molekulaar- ja rakubioloogia instituudi vanemteadur.
Loe lähemalt ERR Novaatorist.


description: Hetkel kasutab internetti igapäevaselt 57 protsenti Venemaa elanikkonnast, kolme aasta pärast jõuab see number 90 protsendini, ütles Venemaa elektronside liidu direktor Sergei Plugotarenko.

title: Riiklik prognoos: 2020. aastaks surfab internetis 90 protsenti venemaalasi

maintext:
"Runet hõivab Vene majanduses järjest tähtsama koha. Puhtad internetiturud annavad 2,5 protsenti sisemajanduse koguproduktist (SKP), sõltuvad turud 19 protsenti, sest rohkem kui 57 protsenti riigi elanikkonnast käib iga päev internetis. Neid on kokku 86 miljonit inimest," ütles Plugotarenko.
Prognoositakse, et 2020. aastaks kasutab internetti 90 protsenti Venemaa elanikkonnast, lausus direktor. "Internet muutub üldkättesaadavaks ja kõikjal kättesaadavaks."
Tema hinnangul suureneb turundus- ja reklaamiosa 2016. aasta lõpuks 17 protsenti 171 miljardi rublani (2,5 miljardi euroni).
«Tähtis tõik on meediareklaami segmendi languse peatumine ja interneti- ja telereklaami lepingu hinna ootamatu võrdsustumine,» ütles Plugotarenko.
Ta märkis, et e-kaubandus kasvab tänavu 18 protsenti ja moodustab 1,2 triljonit rubla, mis on 3,5 protsenti kogu jaekaubandusest.
«Tähtis saavutus on digitoodete turu kasv, mis ületas 60 miljardi läve ja ennustatav kasv on 15 protsenti. Iga kolmas Runet-i kasutaja maksab veebi sisu eest, arvestamata 40 miljonit tasulise televisiooni kundet,» märkis ta.
Plugotarenko väitel on Venemaa internetimajanduse arengu stsenaarium konservatiivne: «Turg kasvab lähemad kolm aastat 10-15 protsenti.»


description: 3,8 miljardit aastat tagasi rebis hiiglaslik must auk katki ühe kauges galaktikas paikneva tähe. Samal ajal tekkinud röntgenkiirte kaja abil suutsid NASA teadlased nüüd panna kokku pildi kataklüsmilisest sündmusest.

title: Video: tõenäoselt näeb tähe musta augu poolt ribadeks rebimine välja nii

maintext:
NASA teadlased piilusid röntgenkiirte kaja abil esimest korda musta augu südamikku ja nägid, kuidas supermassiivne must auk tähe tükkideks rebis.
Mustade aukude lähikonnast kiirguvad saladuslikud röntgenkiired toimivad kosmoses nagu sonar, peegeldudes muuhulgas musta auku tähe lõhkumisel tekkinud tähetolmult. Peegeldunud kiired jõuavad Maalegi ja nende jälgimisel saadud andmete põhjal saavad teadlased teha olulisi järeldusi mustade aukude toimimise kohta. Kogu protsess sarnaneb merepõhja uurimiseks kasutatava sonartehnoloogiaga, mille puhul saadavad laevad veekeskkonnas välja tugevad helisignaalid ja kuulavad siis spetsiaalse mikrofoni – sonariga - , põhjast vastukajavaid helisid. Helide analüüsimisel saab aga juba kaardistada merepõhja.
«Me ei tea veel, mis nende röntgenkiirte teket põhjustab. Küll aga teame, et selle kiirte enda ja nende kaja meieni jõudmisel on mõneminutine vahe. Sellise röntgenkiirte peegeldumise põhjal on varem uuritud mustade aukude ümber olevaid stabiilseid materjalikettaid. Meie uuring on esimene, kus vaadatakse täiesti uut, tähe lõhki kiskumise tagajärjel tekkinud ketast,» ütles ajakirjas Nature ilmunud uuringu autor Erin Kara.
Uuringus jälgitigi protsessi, kus üks 3,8 miljardi valgusaasta kaugusel asuvas väikeses galaktikas täht lõpetas oma eluaja musta augu toiduna. Uuritav täht sattus mustale augule liialt lähedale ja tekkis huvitav nii-nimetatud spagetistumise efekt. Nii nimetavad astronoomid seda, kui supermassiivne must auk hakkab tähte endasse imema, venitades selle pikaks ja kiirjaks nagu spagetid. Varem ei olnud sellist sündmust röntgenkiirte peegeldumise jälgimise abil uuritud, nüüd saadi aga piisavalt andmeid, et teha järeldusi selle protsessi toimimise kohta.
Lisaks oli seekordne uuring ainulaadne, kuna jälgitav must auk oli pikka aega olnud uinunud seisundis ja alles «ärganud». Tänu veel puhta musta augu neelatavale tähele tekkis astronoomidel harukordne võimalus musta auku väga täpselt vaadelda. Nimelt tekkis musta augu ümber tähematerjalist rõngas, mille peegeldused jõudsid ka Maale. Paljud mustad augud seisavad aga enamuse oma eluajast tähtedest liiga kaugel ega jõua sellise faasini. Seetõttu ei ole neil ka rõngaid ega meil võimalust neid Maa pealt jälgida. Teadlaste hinnangul on iga meile nähtava musta augu kohta vähemalt üheksa tükki Universumi hämarates alades peidus.
Vaata lähemalt NASA videost:


description: Legendaarne autodisainer Henry Fisker avalikustas esimesed joonised elektrijõul liikuvast luksussedaanist EMotion, kirjutab The Verge.

title: Tesla saab endale võimsa konkurendi

maintext:
Sarnaselt oma eelmistele projektidele ei hoia Fisker lubadustega tagasi. EMotion peaks liikuma täisautonoomselt, mille tarbeks tehakse koostööd seni avalikustamata autotootjaga. Tippkiiruseks peaks sõidukil olema 260 km/h, ühe laadimisega suudaks see tänu uuenduslikule, grafeenil põhinevale akutehnoloogiale läbida 400 miili ehk 644 km, mis on selgelt enam praegu Tesla Model S poolt pakutavast.
Prototüüpi peaks ettevõte tutvustama juba järgmise aasta keskpaigas.
Kas ulmeline auto ka päriselt massidesse jõuab, on küsitav. Fiskeri eelmine täiselektrilise luksusauto projekt Fisker Karma läks teatavasti vett vedama: kokku müüdi seda vaid paarsada eksemplari ning kolm aastat tagasi tabas ettevõtet pankrot. Hiljem müüdi see edasi Fisker Automotive´i nime all Hiina tehnikakontsernile Wanxiang, Fisker ise tegutseb aga edasi Fisker Inc. brändi alt.


description: Suurem osa USA tehnoloogiatööstuse meka Silicon Valley ettevõtjaid ja investoreid toetasid USA presidendikandidaadina demokraatide esindajat Hillary Clintonit. Donald Trumpi võidule reageeriti üsna valulikult.

title: Vaata, kuidas reageeris Trumpi võidule Silicon Valley

maintext:
Idufirmade kiirendi Y Combinator asutaja Sam Altman:
«See tundub kõige hullema asjana, mis mu elus on juhtunud. Ma usun, et saame sellest üle, kuigi praegu küll sellist tunnet ei ole.»
Muuhulgas ka Twitterisse investeerinud riskikapitalist Chris Sacca postitas Twitterisse Abraham Lincolni tsitaadi:
«Ameerikat ei hävitata kunagi väljastpoolt. Kui me hakkame vankuma ning kaotame oma vabadused, toimub see seetõttu, et oleme ennast ise hävitanud.»
Pilvetehnoloogiafirma Box asutaja Aaron Levie:
«Teate ju seda tunnet, millal vaatate teisi riike ja mõtlete «oh, te olete segased». Pagan, seekord oleme me ise nendeks.»
PayPalis, LinkedInis, Square´is jt tuntud ettevõtetes tippjuhina töötanud Keith Rabois:
«Ma usun, et me saaksime kõik tuumarelvad kasutuselt maha võtta enne, kui Trump ametisse astub.»
Tehnoloogiaettevõtte Button asutaja Mike Dudas:
«Iga Trumpile antud hääl on rassismile antud hääl.»
Uberisse investor Shervin Pishevar:
«Kui Trump võidab, alustan ma oma rahastusega kampaaniat, millega California kuulutaks ennast iseseisvaks.»
Ei tasu unustada, et Trumpil on Silicon Valley´s ka toetajaid. Legendaarne investor Peter Thiel saatis juba Twitteri vahendusel talle oma õnnitlused:
«Palju õnne presidendiks valitud Donald Trumpile. Tal seisab ees erakordselt keeruline ülesanne, kuna meie riigi probleemidega silmitsi seismise õige aeg on ammu juba möödas. Meil on kõigi abi vaja.»


description: Arenenud riikides on inimese oodatav eluiga jõudsasti pikenenud. Paraku kaasneb sellega ka rahvastiku vananemine ja koos sellega ka neurodegeneratiivsete haiguste suurem esinemine.

title: Ühiskonna vananemine toob kaasa ajuhaiguste epideemia

maintext:
Tartu ülikooli neuroloogia professor Pille Taba kirjutab, et pikema eluea on taganud mitmed tegurid, sealhulgas paranenud hügieen ja nakkuhaiguste põdemise vähenemine, paremad elutingimused ja tervislikumad eluviisid. Seega on pikenenud eluaastad kvaliteetsema eluviisi tulemus. Vananeva ühiskonnaga kaasnevatest terviseriskidest rääkis oma inauguratsioonikõnes Tartu Ülikooli neuroloogiaprofessor Pille Taba ja uudist vahendas ERR Novaator.
Koos eakate vanuserühma osakaalu suurenemisega kasvab nende haigusjuhtude arv, mille tekkimise risk suureneb vanuste tõustes: nende hulka kuuluvad niinimetatud neurodegeneratiivsed haigused, sealhulgas näiteks Alzheimeri tõbi ja Parkinsoni tõbi. Neile haigustele on iseloomulik ajurakkude vähenemine erinevates ajupiirkondades ja vastavalt sellele haigusnähtude avaldumine, mille hulgas võivad olla nii liikumishäired kui ka vaimsete võimete allakäik.
Loe lähemalt ERR Novaatorist.


description: Valitsus toetas tänasel istungil kolme suurt seadusemuudatuse ettepanekut, mis peaksid kergendama välisinvestorite ja –spetsialistide ning hooajatööliste Eestisse meelitamist.

title: Miljon eurot - Eesti elamisloa hind suurinvestoritele

maintext:
Ühe suurema muudatusena toetas valitsus ettepanekut arvestada sisserände piirarvu alt välja need välismaalased, kes taotlevad Eesti elamisluba ettevõtluseks suurinvestorina. Seadusemuudatuse kohaselt on suurinvestor ettevõtja, kes suunab Eesti majandusse vähemalt üks miljon eurot.
«See teeb Eesti suurinvestoritele atraktiivsemaks sihtkohaks ja arendab Eesti majandust,» leiab valitsus viis aastat pärast elamislubadega kauplemise skandaali.
Teiseks kinnitas valitsus üle juba varasemat seisukohta võõrtööjõule kehtiva palgakriteeriumi muutmiseks, mida Eesti ettevõtjad on juba pikemat aega taotlenud ja oodanud. Väga lihtsustatult öeldes – kui kehtiva seaduse järgi peab Eestis elamisloaga töötavale välismaalasele maksta 1,24 kordset Eesti keskmist palka, siis muudatustega langetatakse see ühe keskmise palga tasemele.
Lisaks otsustas valitsus arvata palgakriteeriumi nõude alt välja välismaised hooajatöötajad, et tööandjad saaksid palgata hooajalist lisatööjõudu valdkondades ja ajal, kui tööjõupuudus on eriti suur. Eelkõige on silmas peetud turismi- ja põllumajandussektorit, kus välismaalt appi palgatud töötajale hakkavad kehtima samad tingimused, mis Eesti elanikele.
«Tänased valitsuse otsused parandavad meie ettevõtluskeskkonda ning on oodatud uudis Eesti ettevõtjatele, kes kurdavad järjest teravamalt töökäte puudust, seda eriti hooajatöödel,» lausus peaminister Taavi Rõivas.
Eesti elamislubadega seonduva ümber puhkes suur skandaal 2011. aastal, mil müüdi Eesti elamislubasid väidetavalt Eestis ettevõtlusega tegelevatele inimestele.
Aadressil Kooli 1/3 olevasse korterisse oli äriregistri andmetel erinevad Venemaa, Valgevene, Ukraina riikide kodanikud sisse registreerinud 78 ettevõtet. Väidetavalt maksti Eesti elamisloa ja ID-kaardi saamise ja vormistamise eest umbes 3500–4000 eurot sularahas.


description: Vähemalt üks ettevõtlusminister Liisa Oviiri ettekäänetest EAS-i juhi Hanno Tombergi ametist vabastamiseks on osutunud lausvaleks.

title: Vähemalt üks Tombergi vabastamise ettekäänetest osutus lausvaleks

maintext:
Majandus- ja kommunikatsiooniministeeriumist pärinevate etteheidete nimekiri on üsna kirev ja selles leidub mitmete arusaadavate põhjenduste – näiteks Paul-Kristjan Lilje veetud brändiuuenduse projekti täielik läbikukkumine – kõrval punkt, mis räägib e-Estonia Showroomi soovist mitte kuuluda EASi koosseisu.
«e-Estonia Showroom on üks Eesti peamisi esitluskanaleid. Tahtmatus mitte kuuluda EASi koosseisu annab ilmekalt edasi sõnumi, mida üks organisatsiooni osa arvab organisatsioonist, kelle ülesanne on kujundada ühtlasi ka Eesti riigi mainet nii kodu- kui välismaal,» seisab ministeeriumi nimekirjas.
Kas selline tahtmatus ka tegelikult eksisteerib? Showruumi juht nimetab seda ettekäänet selgelt valeks.
«Mina kui e-Estonia Showroomi juht pole sellist seisukohta kunagi avaldanud!!!! Showroom ei soovi EASist eralduda,» ütles Postimehele showroomi projekti juht Anna Piperal.
Otse vastupidi – Piperali sõnul on koostöö EASi ja juhatusega Hanno Tombergi isikus on olnud väga hea.
«Saime nende toetusel teha palju Eesti e-riigi maine ja IKT sektori ettevõtete jaoks. Võõrustame aastas kuni 10 000 otsustajat üle maailma ning oleme uhked olla Eesti ettevõttete toetajad,» märkis Piperal.
Ka EAS-i nõukogu otsusel eile ametist tagasi kutsutud Hanno Tombergi enda hinnangul on tegemist «kõige absurdsema väitega neist väidetest, mida ta kuulnud on».
«EAS on algatanud e-Estonia Showroomi virtuaalse hanke, mille maht on koos käibemaksuga üle 280 000 euro. Me oleme seda ette valmistanud koostöös EASi hankeosakonnaga ja e-Estonia Showroomi meeskonnaga. Meil on väga hea läbisaamine ja mulle tundub see süüdistus kõige alusetum,» ütles Tomber eile intervjuus Postimehele.
Hanno Tomberg ei ole ka teiste enda vabastamise põhjustena toodud etteheidetega nõus ja leiab, et nõukogu tegutses tema tagasikutsumisel liiga tormakalt.